text:
आबि रहल छैक
तथाकथित प्रेम दिवस सभ
जे विवश करत
अप्पन लैपटॉप मे
हाईड क' राखल ओ फोटो सभ देखय लेल
जाहि मे तोहर गुहायल दुजुट्टिया
मोन पाड़त हमरा तोहर स्नेह
दुजुट्टिया जे कहियो नै सोहाइत छलौक तोरा
मुदा मात्र हम्मर प्रसन्नताक लेल
सभ दिन ओहि मे ललका फित्ता लगा
अबैत छलही इस्कूल
आ ककरो नै छुबय दैत छलही हमरा सिवाय
मोन पड़ि जायत आम'क गाछीक
सिंगी-पतासी बला खेल
जाहि मे तोरा माथ पर सवार
तथाकथित भूतो नै बाध्य क' पबैत छल तोरा
हमरा पर झटहा चलबय लेल
आकि तहने मोन पड़ि जाइत अछि
गाम बाबीक बिना लहरा बला छ'त
ओ जरलाहा लताम लेल हम्मर हठ
छ'त परहुक कदई
बाट परहक ईटा
शोणित सँ नहायल तोहर दुजुट्टिया
टूक-टूक तकैत आँखि
कन्नरोहटि करैत टोल
फख़्सियारी कटैत ह'म
आ फेर
बहय लागल हमरा आँखि सँ
गंगा-जमुनाक धार
फोड़य लागब हम अप्पन कपाड़।
2 . जननी सँ जगजननी
खूब रास धूपबत्ती जरा ले
भरि गामक कुमारि खुआ ले
ललका धोती पहिर क' बौआ
बड़का टा तिरपुण्ड लगा ले
तन-मन-धन लगा क' बौआ
क' ले कतबो पूजा-पाठ
जँ घ'र मे मायक मन दुःखित
निश्चित निष्फल सभ खटरास।
न' मास जे कोखि रखलकौ
एहि धरती पर आश्रय देलकौ
अप्पन शोणित पिया पोसलकौ
भूख'ल रहि क' तोरा खुऔलकौ
तै माँ केँ तू कना क' बौआ
जगदम्बा केर नाम जपय छै
अपना केँ त' ठकिए रहलें
जगजननी केँ सेहो ठकइ छैं ।
जगजननी केर कृपा बरसतौ
जहन अप्पन माय खुश रहतौ
कियाक त' बौआ
जाय केँ एहि अस्थायी दुनियाँ सँ
बाट त' छैक कतेको रास
मुदा एबाक हो जँ एहि जग मे
मायक कोखि मात्र एक आस।
3 . हे विधाता
बौद्धिकजनक एहि सभा मे
हम हेरि रहलहुँ अछि
ओहि ज्ञानी मनुष्य केँ
जे हमरा सँ
बिना जाति-गोत्र पूछने
भठ्ठा धरा
सीखा दितथि
हमर "मातृभाषा"।
4 . कबुला
माय करैत रहैत छल कबुला
जल्दिये भेटय हमरा नेन्ना केँ नोकरी
मायक सुनियो नेने रहथिन देवता-पितर सभ
आबि गेल रहय चिठ्ठी
घर सँ बाहर धरि सौंसे
छल दीयाबाती सन रौनक
लड्डू बाँटल गेल छल
हमरा मोन मे सेहो फुटल छल एकटा लड्डू
जे आब जल्दीये नथा जायब हमहुँ
आइ हम्मर १० वर्षक बेटीक प्रश्न
दोमि देलक अछि हमरा
"पप्पा नोकरी करब त'
चाकरे होयबाक निशानी छैक ने ?"
की हमहूँ पढ़ि-लिख क' चाकरे बनबैक ?
आँखिक सोझा सिनेमा जकाँ
चलय लागल छल ई नोकरिया जीवन
भोरे जखन गरदनि मे पट्टा लगा
निकलैत छी घर सँ
लगा दैत छियैक स्वयं केँ बन्हक
पेटक ओरियाओन लेल
फैशन बला सामान लेल
धिया-पुताक शिक्षादान लेल
माय-बाबूक तकतान लेल
त' मात्र एतबे अंतर रहि जाइत छैक
हमरा आ पोसिया कुक्कुर मे
जे ओ चटैत अछि आ हम नहि
तैं ओकरा दुलारल जाइत छैक
आ हमरा पोलहाओल जाइत अछि
कहियो-काल ऑफिस ऑवर्सक पछातिओ
बजैत रहैया झुनझुना
सम्बन्धी सभ सँ संपर्क मे त' छी
मुदा मात्र सोशले मीडिया टा पर
गाम पर नुनुओं आब नहिएं रहैत छैक
कनियाँ सभ केँ शहरक बसात लागि गेल छनि
बाबू केँ गाम छोड़ि आओर किछु सोहाइत नै छनि
माय एखनहुँ अपने हाथ झरकाबैत अछि
नहि ई दिन देखबा लेल त'
किन्नहुँ नहि केने छल माय हमरा लेल कबुला
बेटीक प्रश्नक उतारा मे एतेबे कहलियै
"दाइ अहाँ मलिकाइन बनब,
मुदा अहाँ केँ मलिकाइन कहय
लेल ककरो त' फेर बनहे पड़तैक ने नोकर "
बेटा,
नोकर नहि होइत छैक मालिकक विलोम
जेना स्त्री किन्नहु नहि छियैक पुरुषक विलोम
जेना धरती सेहो नहि छैक आकाशक विलोम
ई सभ त' एक दोसरक पूरक छैक
मालिक वा नोकर होयब तत्तेक मह्त्व नहि रखैत छैक
जतेक आवश्यक छैक एकटा नीक मनुष्य होयब।
5 . हम मैथिल छी
हम मैथिल छी चला टेंगारी
अपनहि अप्पन जांघ पंगैत छी
गानय लागब त' गानि सकब नै
संस्था कतेक रास चलै छैक
मुदा संस्थाक नामक अढ़ सँ
हुलकी द' मुँह चमकबैत छी ।
हम मैथिल छी चला टेंगारी
अपनहि अप्पन जांघ पंगैत छी
नेना-भुटकाक मौलिक अधिकार
मायक भाषा केँ पढ़ब-लिखब
कतेक महान छैक अप्पन मिथिला
एहि गप्प सँ अवगत होयब
ताहि बिन्दु केँ कात लगा क'
फूसि-फटक लेल मारि करय छी
हम मैथिल छी चला टेंगारी
अपनहि अप्पन जांघ पंगैत छी
एतेक रास बुधियार हम सभ
अपनहि विकास मे आड़ि हम सभ
हिम्मत क' जँ कियो आगाँ बढ़ि जाय
अप्पन मेहनति सँ सीढ़ी चढ़ि जाय
लगा क' लग्गी एहन लोक केँ
ताकि-ताकि हम टाँग घिचय छी
हम मैथिल छी चला टेंगारी
अपनहि अप्पन जांघ पंगैत छी
लगा विभूतिक नामक बैनर
हम बढ़ाबी पार्टी लेल वोटर
किरण-मधुप-यात्रीक छल स्वप्न
अलख जगाबक छल यत्न
ताहि स्वप्न केँ चूल्हि मे ध क'
हम पगला-पगली बजबै छी
हम मैथिल छी चला टेंगारी
अपनहि अप्पन जांघ पंगैत छी
हम त' छी भाषा अभियानी
मँच चढ़ि पहिरै छी पाग
माइक पकड़ि आ चिकरि-चिकरि क'
गाबी निज भाषा केर राग
मुदा घर मे पहुँचैत देरी
हेलो, हाई, व्हाट्सअप कहैत छी
हम मैथिल छी चला टेंगारी
अपनहि अप्पन जांघ पंगैत छी
चमचई-बेलचई बढ़ल जाइयै
एहि तरहे किछु मंच चलैयै
जे सी अक्षर नै जानय से
फेसबुक पर ज्ञान बटैयै
पुरस्कार आ सम्मान त'
हम सभ मुंगबा जकाँ बँटै छी
हम मैथिल छी चला टेंगारी
अपनहि अप्पन जांघ पंगैत छी
तोरो प्रयास छह बौआ उत्तम
मुदा हम्मर त' अछि सर्वोत्तम
अपनहि सन्तति केँ धकलि क' पाछु
मात्र एक हमही पुरूषोत्तम
द्वेषक आगि मे जरैत रहै छी
सूपक भट्टा बनल रहै छी
हम मैथिल छी चला टेंगारी
अपनहि अप्पन जांघ पंगैत छी
मानल अन्हार छैक सौँसे पसरल
प्रेमक भीत लगै छैक भखरल
मुदा लेस क' स्नेहक डिबिया
बजेबैक मिथिला नामक डिगडीगिया
एक-दोसरक संग दियौक सभ
क'र जोड़ि आह्वान करय छी
हम मैथिल छी जागि गेल छी
कर्तव्य करब हम प्रण लैत छी।
6 . महत्व
अरिकंच पर नहि थम्हैत छैक बरखाक बुन्न
मैना पात पर सेहो नै
बड्ड सुन्नर होइत छैक अरिकंचक गढ़नि
तँ ओकरा सँ कि उनैस होइत छैक
मैना पातक सजावट?
अरिकंचक चक्का सुखाओल जाइत छैक चंगेरा मे
मैनाक पात सुसज्जित करैत छैक अहिबातक डाला
बहस जुनि करू
दुनुक अप्पन-अप्पन महत्व छैक
मानि लेब अहाँक बात
मुदा पहिने एकरा फरिछाउ जे
अरिकंच तँ कबकब रहितो मिझा सकैत अछि भूख
की मैनाक पात मे छैक एहि तरहक कोनो तत्व ?
तर्क सँ श्रृंगार त' कयल जा' सकैत छैक
मुदा भूखक लेल भोज्य चाही
काटि सकब ई तर्क तँ
स्वागत अछि मीत !
7 . बाबाक छाँह
कहाँ देखाइत अछि?
कोनो साहित्यकार मे
ककरो लेखनी मे
ककरो शब्द संचयन मे
ककरो कविता मे
ककरो कथा मे
बाबाक छाँह !
हे महाकवि !
नवतुरिया आगाँ आबि रहल अछि
मुदा ओ नवतुरिया
एखनो ताकि रहल अछि
अहीँ दिस,
कियैक त' बाबा
ओकरा लेल
ओहिना छोड़ि देल गेल छैक
फुटलाहा एहिबातक पातिल
कतेको वर्ष सँ अपैत
भगवती घ'र
जंगल भेल आँगन
भुरभुरी भेल तुलसी चौड़ा
आ आन्हर भेल समाज।
मुदा बाबा
निकट छैक ओ समय
जहन सीमेंटेड हेतै आँगन-घर
लाइज़ोल सँ पोछल जेतैक
भगवती-घ'र
गाय'क गोबर सँ
नीपल जेतैक भगवतीक पीड़ी
तुलसी-चौड़ा मे लगाओल जेतैक टाइल्स
पुनः रोपल जेतीह तुलसी
बदलल जेतैक पातिल
आबय लगता लोक
लागय लगतैक जमघट
आ हँसय लगतैक आँगन।
8 . चानक प्रेम
पूर्णिमा रातिक
ठहाठहि इजोरिया मे
जखन एकटक
निहारैत रहैत अछि हमरा चकोर
त' ओकरा आँखि मे तकिते
भ' जाइत छी हमहुँ प्रेमविभोर।
मुदा कतेको योजन'क दूरी
क' दैत अछि हमर मोन झूस
आ खपय लगैत छी हम
खपैत-खपैत भ' जाइत छी अस्तित्त्वविहीन
अमावस्याक राति धरि
आ टुटि जाइत अछि मिलनक आसक ताग।
मुदा किछुये क्षणक बाद
अबैत अछि मोन मे
"कहाँ होइत छैक मिलन ?
कतो' भेटलैक अछि धरती केँ गगन ?
"किनसाइत प्रेमक माने
मात्र मिलने टा नहि होइत छैक !
आ आशान्वित भ'
बढ़बय लगैत छी अप्पन आकार
एहि उम्मीद मे
जे पन्द्रहम दिन
फेर प्राप्त करब हम
अप्पन मूल स्वरूप
आ कम सँ कम
निहारि त' सकब एक दोसरा केँ भरि पोख
एक मास'क बाद।
9 . उठू आब..!
गाम'क सभसँ विशाल गाछी
जियौने छल जे सगरो गाम केँ
अप्पन बिभिन्न उत्पाद आ छाहरि सँ
नजरि लागि गेल छैक जकरा
बाँझ भ' गेल छैक किछ गाछ
सूखा गेल छैक पूरना बर-पीपड़
नवगछली लगेबाक नञि छैक कोनो सूरसार
निसबद्ध सुतल छैक गौंआ
ताहि मे देख रहल छियैक
किछु चिन्हार गाछक पेंपी
जकर उत्पति त प्रकृतिक छैक
मुदा आवश्यक छैक ओकर ताक-हेर
आवश्यक छैक गौंआक कुम्भकर्णीय निन्नक टुटब
गाछीक पटौनी,
किछु गाछ'क पंगहैत
जाहि सँ
जी उठतै गाछी
आ भ' जेतैक फेर सँ हरियर।
10 . सत्य
निकलि जे गेल कट्टा सँ
ओ गोली कोना घुरत ?
निकलि गेल एक बेर मुँह सँ
ओ बोली कोना घुरत ?
कनैत छैक आइ जे बच्चा
ओहो बच्चा खेलेतैक काल्हि
आइ जे आगि मूतय छैक
ओहि मे जड़ि जेतैक काल्हि
छियैक सभ समयक खेला
फेर करोट लेतैक काल्हि
जे छैक निपट मूरुख कलिया
ओ कालीदास हेतैक काल्हि
निशाना ठीक सँ लागय
तखने गोली चलाबी
पहिने सोचि ली सभ बात
तखने मुँह बाबी ।
सुशान्त झा 'अवलोकित' मधुबनी जिलाक हरड़ी गामक निवासी छथि । मैथिली आ हिन्दी मे समान रूप सँ लिखय बला सुशान्त इलेक्ट्रॉनिक्स एंड कम्युनिकेशन मे ग्रेजुएट भेलाक बाद सम्प्रति मानव संसाधन विकास मंत्रालयक छात्रवृत्ति पाबि राजीव गांधी प्रौद्योगिकी विश्वविद्यालय (भोपाल) सँ डिजिटल कम्युनिकेशन मे मास्टर्स क' रहलाह अछि। इंजीनियर सुशान्तक विशिष्टता आ पूँजी हुनक मधुरगर बोली आ स्वभाव छनि । कविता प्रस्तुत करबाक विशिष्ट कौशल राखय बला सुशान्त दिल्ली रहैत छथि, सम्प्रति गाम मे छथि । गामक सौंदर्य आ सुगमता सँ विशेष लगाव राखय बला एहि कवि सँ हुनका कविताक मादे नीक-बेजाए हुनक फेसबुक यूआरएल https://www.facebook.com/sushant.jha3 वा jhasushant786@gmail.com पर सम्पर्क देल जा सकैछ ।


c: text/html

text:
सावनक संस्मरण – दहेज मुक्त मिथिला पर आयोजित लेखनीक धार प्रतियोगिता लेल तेसर चयनित कथा
हमर मधुश्रावणी
– प्रियम्वदा कुमारी
बात आय से पाँच बरख पहिने, 2015 के अछि। बियाहक बाद हम्मर पहिल सावन छल। मधुश्रावणी पूजय लेल हम अप्पन नैहर आयल रही। घर मे मामी, मौसी, दीदी सभक उपस्थिति सँ खूब चहल-पहल छल। हमरा अनून नहि रहल होइत अछि ई घर मे सबकेँ बुझल छलैक मुदा हमरा सासुरो मे नून नय बाड़ल जायत छैक, साँझ होइ सँ पहिने एक बेर सेंधा नून में खाना खायल जायत अछि से जानिकय हम बहुत खुशी छलहुँ जे बिना कुनो दिक्कत केँ 14 दिनक पाबनि कय लेब।
पंचमी केँ भरि दिनक अनूना छल। संग बैसैतकाल कनी-मनी खीर खेलहुँ। दोसर दिनका पूजा के बाद हम्मर माँ हमरा लेल भात, दालि, तीमन, तरकारी, तरूआ सब बनेलथि, एहि बात सँ अन्जान कि जे ढेपा केँ ओ सेंधा नून बूझि सब चीज मे दय रहल छथि ओ असल मे फिटकिरी अछि। दू दिनक अनूना के बाद हम खाय लेल बैसलहुँ, पहिल कौर मुंह मे लैत मुंह तीत-माहूर भऽ गेल। तमसा कय माँ केँ कहलौं, तोरा एहने खाना बनौअल भेलौक? नहि नून के पता, नहि मिर्चाइ के? सब केँ भेलन्हि जे दू दिन सँ नून नहि खा रहल छल तय सँ एना लागि रहल होयत। माँ कहलक दू-चारि कौर खाहीन न, अपने स्वाद बुझेतौक। जहिना तहिना दू कौर खेलौं मुदा नीक नहि लागल। माँ केँ कहलौ कनी ऊपरे सँ दालि तरकारी सब मे नून दऽ दे। फेर सँ ओ ओहि पन्नी मे सँ नून बुझि फिटकीरी देने जाय आ हम्मर खाना औरो कसानि भेल जाय।
अंत मे हमरा सँ नहि रहल गेल। तामसे – भूखे, नोरे- झोरे हम उठि गेलौं आ घर जा कय केबार लगाकय सुति गेलौं। एम्हर सब हम्मर एहन व्यवहार देखि क्षुब्ध छल। अनायास हम्मर मौसी केँ कि फुरेलन्हि, हमरा माँ केँ कहलनि ला त खाना देखियै खा के। मुंह मे कौर लय के साथ उगलि देलक आ हम्मर माँ के पूछलनि कोन नून देलहीन खाना में? माँ भनसा घर सँ फिटकिरी बला पन्नी आनि देखेलनि। सब ओइ फिटकिरी केर ढेपा सँ कनी- कनी फिटकिरी ल खेलक तहन इ बात उप्पर भेल जे ओ सेंधा नून नहि फिटकिरी अछि।
असल में मधुश्रावणी के दू दिन पहिने माँ दोकान सँ सेंधा नून कीनय गेल रहथिन, मुदा दोकानदार गलती सँ फिटकिरी दय देलकनि। ई सब गप्प होयत-होयत साँझि पड़ि गेल तय सँ आब खाना खाय केँ त कोनो प्रश्ने नहि छल। काल्हि भेने माँ सब काज-राज छोड़ि बजार गेल आ दोकान बला क’ दस टा बात कहलक। ओहो अप्पन गलती मानि फिटकिरी क बदला सेंधा निमक देलक। तेसर दिनक पूजा के बाद हमरा खाना नसीब भेल। ओहि बेरक सावन हमरा आजीवन मोन रहत।

robotstxt: allowed

filter: keep


text:
पुस्तकक नाम- पण्डित गणनाथ झा रचनावली। सम्पादक- प्रो. यशोदानाथ झा। प्रकाशक-श्री यशोदानाथ झा, आनन्द कुटीर, पाहीटोल, पो. सरिसब-पाही, मधुबनी-847424 (बिहार)। प्रकाशन वर्ष-2017 ई., प्राप्तिस्थान- उपरिवत्। मूल्य– 200.00. मुद्रक- एकेडमी प्रेस, 602, दारागंज, इलाहाबाद। पृष्ठ संख्या– 278।. सजिल्द।
कवि परिचय- मिथिलाक वर्तमान मधुबनी जिलाक अन्तर्गत सरिसब-पाही गाममे पलिवार महिसी मूलक श्रोत्रियवंशक पं. धरानाथझा कें पाँच गोट पुत्ररत्न भलथिन्ह (1) विन्ध्यनाथ झा (2) गणनाथ झा (3) डा. सर गंगानाथ झा (4) विजयनाथ झा (5) वैद्यनाथ झा। एहिमे गणनाथ झाक जन्म 1870 ई.मे भेल रहय। विस्तृत परिचय एहि ग्रन्थमे देल गेल अछि।
विवेच्य ग्रन्थमे म.म. डा. सर गंगानाथ झा द्वारा संकलित आ प्रकाशित गणनाथ-पदावली तथा विन्ध्यनाथ पदावली कें हुनक भूमिकाक संग अविकल रूपसँ संकलित कएल गेल अछि। एक पहिल प्रकाशन 1345 साल अर्थात् 1937 ई.मे भेल छल।
एकर अतिरिक्त गंगानाथ झा केन्द्रीय विद्यापीठ, इलाहाबाद मे पं. गणनाथ झाक किछु रचनाक मिथिलाक्षरमे हुनकहि हाथक लिखल पाण्डुलिपि सुरक्षित अछि। वर्तमान प्रकाशक डा. यशोदानाथ झा द्वारा संपादित ओहो रचना एतए संकलित कएल गेल अछि। संगहि वर्तमान प्रकाशक कें पं. गणनाथ झाक रचनाक खर्रा लेख अर्थात् रफ कापी प्रो. (डा.) विद्यानाथ मिश्रक सौजन्यसँ प्राप्त भेलनि, जे अत्यन्त जीर्ण भए गेल छल। ओहिमेसँ किछुए कविता उतारल जा सकल। ओकरो संपादित रूप एतए संकलित अछि।
संगहिं पं. गणनाथ झा द्वारा 1912 ई. मे मैथिली भाषामे अनूदित ऋग्वेद-संहिताक आरम्भिक भाग डा. यशादानाथ झाक संपादन मे जिज्ञासा पत्रिका, तन्त्रवती गीता भन, मैथिली शोध एकांश, राँटी, मधुबनी, अंक 1, जनवरी-जून-1995 .मे प्रकाशित भेल छल ओकरो संकलन एतए कएल गेल अछि।
एहिना पं. गणनाथ झाक श्यामा-रूपक एवं महाभारतक आदिपर्वक अनुवाद प्रथम बेर एतए संपादित आ प्रकाशित कएल गेल अछि। एकर अतिरिक्त किछु संबद्ध पत्र आ आलेख सेहो एतए संकलित अछि जे मिथिलाक तन्त्रसाधनाक वास्तविक स्वरूप पर प्रकाश दैत अछि।
ई पुस्तक पं. गणनाथ झा तथा पं. विन्ध्यनाथ झाक प्रकाशित आ अप्रकाशित रचनासभक पूर्ण आ प्रामाणिक संस्करण थीक जकर श्रेय डा. यशोदानाथ झाकें छनि। आदिमे “स्थितधी गणनाथ” शीर्षकसँ एक डा. यशोदानाथ झाक विस्तृत आलेख अछि जाहिमे दूनू लेखकक व्यक्तित्व आ कृतित्व पर गम्भीर व्याख्यान अछि। एकर भाषाक लालित्य आ गाम्भीर्य आकर्षक अछि। हिन्दी मे हजारीप्रसाद द्विवेदीक शैली एतए मैथिलीमे हमरालोकनिकें भेटैत अछि।
एहिमे संकलित रचना सभक सूची एना अछि-
पण्डित गणनाथ झा पदावली भाग
मैथिली पद- कुल 32 गीत जाहिमे देवीपद, समदाउनि, चैत, समदाउनि विजयदशमीक, भगवतीक, काशीमे श्रीताराक धातुविग्रह प्रतिमा अयलापर, श्रीक शयनक, वेरू पहर उठएबाक, सोहर, देशी, कलशस्थापन दिनुक, समदाउनि, लगनी, आसावरी सिन्दूरा गीतक संकलन अछि।
मैथिली तथा हिन्दी- एहि अंशमे देव देवी पद, होरी, रसिया, पहाडी आदि रागक गीत संकलित अछि, जाहिमे श्रीराम, शिव, देवी आदिक विनती संकलित अछि।
मैथिली शृंगार गीत- एहिमे लगनी एवं तिरहुत रागमे 13 गोट गीत अछि।
हिन्दी- एहिमे भगवती एवं श्रीकृष्णक कुल 40 गीतक संकलन अछि जकर अंतिम गीतमे कवि अपन माता-पिताक नामोल्लेख करैत छथि।
गणनाथ झाक खर्रा कापीसँ उतार गेल 3 पद, जाहिमे तेसर खण्डित अछि।
महाभारत आदिपर्वक मैथिली गद्यानुवाद- 1907 ई. मे कएल गेल छल। एहिमे 20म शतीक आदिमे मैथिलीगद्यक स्वरूप स्पष्ट होइत अछि। ऋग्वेद-संहिताक मिथिलाभाषामध्य अनुवाद- 1912 ई.सँ आरम्भ भएल छल। एहिमे प्रथम मण्डलक 22 सूक्त धरि गद्यानुवाद अछि। एहिमे 20म शतीक आदिमे मैथिलीगद्यक स्वरूप स्पष्ट होइत अछि।
श्यामारूपक (ईहामृग)
शिवपार्वती नाटिका- एकर प्रथम प्रकाशन श्रीमती आद्याझाक संपादनमे हिन्दी प्रचार पुस्तकालय वाराणसीसँ 1959 ई.मे भेल छल।
डा. सर गंगानाथ झा प्रसन्नराघव नाटकक भावबोधिनी व्याख्या लिखने छथि, जाहिमे वैयाकरणप्रवर श्रीयदुनन्दन शर्मा टीकाकारक वंश परिचय संस्कृत 36 टा श्लोकमे लिखने छथि। ई अश मूल रूपमे एतए संकलित कएल गेल अछि।
विन्ध्यनाथ झा
हिनक कुल 17 पद संकलित अछि।
ई सन्दर्भ-पुस्तक थीक, जे संकलनीय आ पठनीय अछि।
पुस्तक-प्राप्तिक लेल प्रो.. यशोदानाथ झासँ सम्पर्क कए जा सकैत अछि।


text:
डीएसपी चौधरी कहलनि कि लौकहा मे डकैती कांडक बाद जिला पुलिस अधीक्षक द्वारा पुलिस इन्सपेक्टर मदन प्रसाद, लौकहा थाना अध्यक्ष रंजित कुमार, खुटौना थाना केँ एस एन नारंग केँ डकैती कांडक जांच केर जिम्मा देल गेल छल। जानकारी केर मुताबिक लौकहा केँ राकेश कुमार सिंहक घर आओर दोकान मे विगत 20 जनवरी केँ राति आठ अपराधी सभक द्वारा डकैती कांड केँ अंजाम देल गेल छल।
डीएसपी चौधरी आगा कहलनि कि पुलिस टीम द्वारा घटना केर खुलासा करैत छापामारी दल नट गिरोह द्वारा उक्त डकैती कांड केँ अंजाम देबाक सुचना भेटलाक बाद नेपाल सँ सटल सीमावर्ती इलाका मे पुलिस टीमक द्वारा लागातार छापामारी कायल गेल। जाहिमे दिया कड़ोरी सिया कड़ोरी बेलही बोर्डर सँ गिरफ्तार कायल गेल। हुनके निसानदेही पर राजेश कड़ोरी, जय सिंह कड़ोरी, अशोक कड़ोरी, बादल कड़ारी केँ पुलिस गिरफ्तार केलक।
सभ गिरफ़्तार भेल आरोपी थरूयाही गामक निवासी अछि। गिरफ्तार अभियुक्त लग सँ सोनाक झुमका मंगलसुत्र चेन सहित आन बहुत रास सामान पुलिस बरामद केना अछि। उक्त गिरोह नेपालक नट गिरोह केर सदस्यक रूप मे पहिचान कायल गेल अछि। डीएसपी चौधरी कहलनि कि गिरफ्तार सभ अभियुक्त डकैती कांड मे अप्पन संलीप्ता पुलिसक समक्ष स्वीकार केलक, गिरोहक अन्य सदस्य सभक गिरफ्तारी लेल पुलिस छापामारी क' रहल अछि।


text:
पटना। बिहार सरकारक कहब अछि जे केन्द्र सडक बनेबा लेल मदद करए या नहि करए सडक बनि कए रहत। सरकार एहि लेल पब्लिक प्राइवेट पार्टनरशिप मोड मे सड़क निर्माण क लेल मुख्यमंत्री अवशेष सड़क योजना क प्रारूप तैयार केलक अछि। आब इ वैकल्पिक योजना मुख्य सचिव क अधीन उच्च स्तरीय प्राधिकार समिति मे विचाराधीन अछि। केन्द्र क उपेक्षा क कारण राज्य सरकार क ग्रामीण कार्य विभाग राज्य क सड़क पीपीपी मोड मे बनेबा लेल लगभग तैयार अछि। एकर रोड मैप सेहो बनि चुकल अछि। राज्य मे एक लाख 5 हजार किमी सड़क अछि, जाहि मे 17 हजार किमी मे नेशनल हाइवे, स्टेट हाइवे आ मेजर डिस्ट्रिक्ट रोड अछि, जेकरा पथ निर्माण विभाग देखैत अछि। बचल 88 हजार 330 किमी सड़क क निर्माण आ रखरखाव क जिम्मेदारी ग्रामीण कार्य विभाग क अछि। एहि मे 38 हजार किमी सड़क क निर्माण प्रधानमंत्री ग्राम सड़क योजना क तहत भ रहल अछि। राज्य क 16 हजार 500 किमी सड़क एहि योजना मे लेल जेबाक सबटा मानदंड पूरा करैत अछि। 12 हजार किमी सड़क क निर्माण राज्य सरकार अपन संसाधन स करि रहल अछि। ग्रामीण कार्य विभाग क मंत्री भीम सिंह क कहब अछि जे 16,500 कि.मी. सड़क जे प्रधानमंत्री ग्राम सड़क योजना मे शामिल करबाक शर्त पूरा करैत अछि, ओकरा केन्द्र स मंजूरी नहि भेट रहल अछि। राज्य सरकार 4000 कि.मी. सड़क एहि योजना मे शामिल करबा लेल केन्द्र कए आवेदन सेहो देल गेल, जेकरा लेल डिटेल प्रोजेक्ट रिपोर्ट क खर्च सेहो ओकरे देबाक अछि।
विभागीय जानकारी क अनुसार राज्य मे 21 हजार 500 कि.मी. सड़क एहन अछि जेे कोनो योजना स आच्छादित नहि अछि। जाहि मे स 10 हजार अति महत्व क अछि। प्रधानमंत्री ग्राम सड़क योजना क तहत बन रहल 38 हजार किमी सड़क क लेल सेहो पर्याप्त राशि उपलब्ध नहि अछि।
ज्ञात हुए जे पिछला ग्रामीण विकास मंत्री सीपी जोशी जाइत जाइत अपन राज्य लेल एक मुश्त हजारों करोड क आवंटन करि गेलाह, मुदा बिहार कए उचित हक देबा लेल राजी नहि भेलाह। आब विलास राव देशमुख स उम्मीद अछि मुदा हुनकर व्यवहार सेहो बिहार लेल नीक नहि रहल अछि। जाहि स इ उम्मीद करब जे ओ एकरा मंजूर करताह कठिन बुझाइत अछि।
विभाग क मानि त राज्य मे सड़क निर्माण क पूरा मसला केन्द्र स खींचतान क बीच लटकि गेल अछि। बिहार संप्रग सरकार क राजनीतिक नाइंसाफी क निशाना पर अछि। एहन सूरत मे मुख्यमंत्री क निर्देश पर एकटा वैकल्पिक योजना तैयार कैल गेल अछि आब देखबाक चाही जे इ योजना स बिहार मे केतबा सडक बनैत अछि।


text:
पटना। पटना क एकटा त्वरित अदालत अरवल जिला क लक्ष्मणपुर-बाथे नरसंहार मामला मे 16 अभियुक्त कए सजा-ए-मौत आ दस गोटे कए आजीवन कारावास क सजा सुनेलक। एहि बहुचर्चित नरसंहार मे मारल गेल 58 गोटे मे सब दलित वर्ग क छल। मृत्युदंड क मामला आब हाईकोर्ट मे विचारार्थ जाएत। अतिरिक्त जिला एवं सत्र न्यायाधीश विजय प्रकाश मिश्र एहि मामला मे 26 आरोपी कए दोषी ठहरा, ओहि मे स 16 गोटे कए फांसी, दस कए आजीवन कारावास आ 31-31 हजार टका क अर्थ दंड क सजा सुनेलथि। इ धनराशि मृतक क आश्रित कए भेटत । 19 अन्य गोटे कए साक्ष्य क अभाव मे बरी करि देल गेल अछि। फांसी क सजा जिनका भेटल ओहि मे गिरजा सिंह, सुरेंद्र सिंह, अशोक सिंह, गोपाल शरण सिंह, बालेश्वर सिंह, द्वारका सिंह, विजेंद्र सिंह, नवल सिंह, बलिराम सिंह, नंदू सिंह, शिवमोहन शर्मा, प्रमोद सिंह, शत्रुघ्न सिंह, रामकेवल शर्मा, धर्मा सिंह आ नंद सिंह क नाम अछि। आजीवन कारावास सजा जिनका भेटल ओहि मे बबलू शर्मा, अशोक सिंह, मिथिलेश शर्मा, धरीक्षण चौधरी, नवीन कुमार, रविंद्र सिंह, सुरेंद्र सिंह, सुनील कुमार, प्रमोद कुमार आ चंदेश्वर सिंह क नाम अछि। दू टा अन्य आरोपी भूखल सिंह आ सुदर्शन सिंह क सुनवाई क दौरान मृत्यु भ चुकल अछि
एडीजे (प्रथम) विजय प्रकाश मिश्र फैसला सुनबैत कहला, ‘इ घटना दर्दनाक छल। घटना क दौरान आरोपी दू स लकए आठ वर्ष क बच्चा तक कए नहि छोड़लक। असहाय आ गरीब वर्ग क लोकक हत्या भेल। आरोपी क लग मे दया नाम क चीज नहि अछि। चारि स लकए नौटा गवाह अदालत मे एक टा आरोपी क पहचान केलथि अछि । एहि लेल एहि कांड मे सजा एहन द रहल छी जे भविष्य मे एहि प्रकारक अपराध करबा स लोक डरए।’ ओ कहला -उम्रकैद क मतलब टिल डेथ।
ज्ञात हुए जे भूस्वामीक प्रतिबंधित संगठन रणवीर सेना एक दिसंबर 1997 कए लक्ष्मणपुर-बाथे गाम मे 58टा दलित क निर्मम हत्या करि देने छल। जाहि मे 27टा मौगी आ 16टा बच्चा छल।


text:
नवका- पुरनका लेख सर्च करु...
विकसित कएल जाएत पर्यटन स्थल
बिहार मे नवका पर्यटन नीति के मंजूरी द देल गेल अछि. राज्य मे पर्यटन के विकास के लेल बौद्ध आओर जैन सर्किट के जकां रामायण सर्किट... गांधी सर्किट आओर इको सर्किट के आगां बढ़ाएल जाएत. धार्मिक... सांस्कृतिक आओर स्वास्थ्य पर आधारित पर्यटन के बढ़ावा देल जाएत. एहि सर्किट के विकास के लेल कइटा योजना बनाएल गेल अछि. सरकार के कोशिश पर्यटन सुविधा के विश्वस्तरीय बनाबय के अछि. पर्यटक के एकहिं ठाम सभ तरहक सुविधा प्रदान कएल जाएत. पर्यटन के बढ़ावा देबय लेल टूरिज्म प्रोमोशन काउंसिल बनाएल जाएत. राज्य मे आबय वाला पर्यटक के सुरक्षा के लेल पर्यटन सुरक्षा बल के गठन सेहो कएल जाएत.
राज्य मे आबय वाला पर्यटक के संख्या बढ़ला सं सेहो सरकार उत्साहित अछि. पिछला साल एहिठाम एक करोड़ 22 लाख 35 हजार पर्यटक आएल छल. बौद्ध और जैन सर्किट के कारण बोधगया... गया... राजगीर... वैशाली... नालंदा आओर भागलपुर मे काफी संख्या मे विदेशी पर्यटक आबैत रहैत अछि.
नवका पर्यटन नीति मे सर्किट सं जुड़ल स्थल के विकसित कएल जाएत. एहि सं इलाका के लोक के रोजगार सेहो मिलतन्हि. सड़क... बिजली... पानी... सुरक्षा के स्थिति सुधरत. इलाका सुन्दर बनत. ओना सरकार एहि पर सही सं गंभीरता सं ध्यान देय त पर्यटन मे काफी किछ कएल जा सकैत अछि.
बिहार के पर्यटक स्थल के भरमार अछि. बोधगया के महाबोधि मंदिर... गया के विष्णुपद मंदिर आओर पिंडदान मेला... नालंदा के प्राचीन विश्वविद्यालय आओर भागलपुर के विक्रमशिला विश्वविद्यालय के अवशेष... राजगीर के विश्व शांति स्तूप... कुंड... पावापुरी... जलमंदिर... सासाराम मे शेरशाह के मकबरा... पटना मे गोलघर... गुरु गोविन्दसिंह जी के जन्मस्थल... तारामंडल... चिड़ियाघर...गंगा नदी मे वोटिंग.... पटना सं सटल मनेर मे मनेरशरीफ... वैशाली मे वासोकुंड आओर शांति स्तूप... चम्पारण मे नंदनगढ़... भितिहरवा आश्रम... केसरिया स्तूप... सीतामढ़ी मे मां जानकी जतय प्रकट भेल छलीह से स्थल... दरभंगा मे अहिल्यास्थान... दरभंगा राज कैम्पस... कुशेश्वरस्थान... मधुबनी मे विद्यापति जीक जन्मस्थान बिस्फी... भगवती स्थान उच्चैठ... मधुबनी पैंटिंग के लेल मशहूर रांटी...जितवारपुर जैसन गाम... राजनगर के राज कैम्पस जकां सैकड़ों जगह अछि जकरा पर्यटन मानचित्र पर विकसित कएल जा सकैत अछि.
मुदा सभ सं पड़का गप ई अछि जे कि सरकार... प्रशासन अहि के लsक गंभीर अछि. आ एकरो हाल राज्य मे चलय वाला आओर कार्यक्रम के जकां होएत ?
सदस्यता लें टिप्पणियाँ भेजें (Atom)


text:
स्वाध्याय
– प्रवीण नारायण चौधरी
रामचरितमानस मोती
६. तुलसीदासजी केर दीनता और राम भक्तिमयी कविताक महिमा
एहि सँ पूर्व केर कुल ५ अलग-अलग शीर्षक अन्तर्गत आ प्रथम दिवसक ईश-वन्दना करैत महाकवि तुलसीदास स्वयं केँ सभक दास होयबाक भाव सँ हुनका सब केँ कृपाक खान अपने सब कियो मिलिकय छल छोड़िकय हमरा पर कृपा करू, हमरा अपन बुद्धि-बल केर भरोसा नहि अछि, तेँ हम अहाँ सब सँ विनती करैत छी कहलनि अछि। कहैत छथि जे हम श्री रघुनाथजी केर गुण सभक वर्णन करय चाहैत छी, मुदा हमर बुद्धि छोट आ श्री रामजीक चरित्र अथाह अछि, हमरा उपायक कनिकबो लेशो टा नहि सुझि रहल अछि, हमर मन आ बुद्धि कंगाल अछि, लेकिन मनोरथ राजा जे हमर श्री रामजीक गुण-गाथाक लेखन कय सकी। बुद्धि अत्यन्त नीचाँ आ चाहत अत्यन्त ऊँच पर, चाहत तऽ अमृत पाबय के अछि आ जुड़ैत खाखो नहि अछि। हे सज्जन लोकनि! हमर ढिठाई केँ क्षमा करब और हमर बाल वचन केँ मन लगाकय (प्रेमपूर्वक) सुनब। तुलसीदासजी एक महान ज्ञानी आ कवि रहितो अपन दीनता केँ आरो कतेको ढंग सँ कहलनि अछि –
१. जेना बालक तोतराइतो किछु बजैत अछि त ओकर माय-बाबू केँ सुनय मे नीके लगैत छैक, मुदा क्रूर, कुटिल आर खराब विचारवला लोक जे दोसरक दोखहि सब केँ भूषण रूप सँ धारण कएने रहैत अछि (अर्थात् जेकरा पराया दोष टा प्यारा लगैत छैक), ओ सब त हँसबे करता।
२. रसगर हो कि एकदमे फीका, अपन कविता केकरा नीक नहि लगैत छैक? मुदा जे दोसरक रचना केँ सुनिकय हर्षित होइत अछि से उत्तम पुरुष जगत मे बहुत बेसी नहि भेटत।
३. जग भरि मे पोखरि आर नदीक समान मनुष्ये बेसी अछि जे जल पाबिकय अपनहि बाढ़ि सँ बढ़ैत अछि, यानि कि अपनहि उन्नति टा सँ प्रसन्न भेल करैत अछि। समुद्र सन त कियो एक-आध बिरले कोनो सज्जन होइछ जे चन्द्रमा केँ पूर्ण देखिकय (दोसरक उत्कर्ष देखिकय) उमड़ि पड़ैत अछि।
४. हमर भाग्य छोट अछि लेकिन इच्छा बहुत पैघ अछि, लेकिन हमरा एकटा विश्वास अछि जे ई सुनिकय सज्जन सब सुख पेता आ दुष्ट सब हँसी उड़ेता। दुष्ट लोकनिक हँसय मे हमर हिते होयत। मधुर कण्ठ वाली कोयल केँ कौआ तऽ कठोरे कहल करैत छैक। जेना बगुला हंस केँ आ बेंग सब पपीहा पर हँसैत छैक, तहिना मिलन मोन रखनिहार दुष्ट निर्मल वाणी पर हँसिते टा अछि। जे नहि त कविताक रसिक अछि आ न जेकरा श्री रामचन्द्रजीक चरण मे प्रेम छैक, ओकरा लेल सेहो ई कविता सुखद हास्यरस केर काज देत। पहिने त ई जनभाषाक रचना थिक, दोसर हमर बुद्धि सीधापनवला अछि, एहि द्वारा ई हँसइये योग्य अछि। हँसय मे हुनका लोकनि केँ कोनो दोष नहि!
५. जिनका नहि त प्रभु केर चरण मे प्रेम अछि और नहिये कोनो नीक समझे अछि, हुनका ई कथा सुनय मे फीका लागत। जिनकर श्री हरि (भगवान विष्णु) और श्री हर (भगवान शिव) केर चरण मे प्रीति अछि और जिनकर बुद्धि कुतर्क करयवला नहि अछि (जे श्री हरि-हर मे भेद करबाक या ऊँच-नीच केर कल्पना नहि करैत अछि), हुनका श्री रघुनाथजीक ई कथा मीठ लागत। सज्जनगण एहि कथा केँ अपन जी पर श्री रामजीक भक्ति सँ भूषित जानिकय सुन्दर वाणी सँ सराहना करैते सुनता।
६. हम नहि त कवि छी, नहि वाक्य रचने मे कुशल छी, हम तऽ सब कला तथा सब विद्या सँ रहित लोक छी। नाना प्रकार केर अक्षर, अर्थ और अलंकार, अनेक प्रकारक छंद रचना, भाव और रस सभक अपार भेद और कविता केर भाँति-भाँति केर गुण-दोष होइत छैक। एहि मे सँ काव्य सम्बन्धी एकहु बात केर ज्ञान हमरा नहि अछि, ई बात हम सादा कागज पर लिखिकय (शपथपूर्वक) सत्य-सत्य कहैत छी। हमर रचना सब गुण सँ रहित अछि, एहि मे बस जगत्प्रसिद्ध एकटा गुण छैक जेकरा विचार करैत नीक बुद्धिवाला पुरुष, जिनकर निर्मल ज्ञान छन्हि, से एकरा सुनता। एहिमे श्री रघुनाथजीक उदार नाम छैक, जे अत्यन्त पवित्र अछि, वेद-पुराणक सार अछि, कल्याणक भवन अछि और अमंगल सब केँ हरण करयवला अछि, जेकरा पार्वतीजी सहित भगवान शिवजी सदिखन जपल करैत छथि।
७. जे नीक कवि द्वारा रचल गेल बड़ा सुन्दर कविता अछि, ओहो राम नाम के बिना शोभा नहि पबैत अछि। जेना चन्द्रमाक समान मुखवाली सुन्दर स्त्री सब प्रकार सँ सुसज्जित भेलोपर वस्त्रक बिना शोभा नहि पबैछ। एकर विपरीत, कुकवि केर रचल गेल सब गुण सँ रहित कविता सेहो राम केर नाम एवं यश सँ अंकित जानिकय, बुद्धिमान लोक आदरपूर्वक कहैत और सुनैत छथि, कियैक तँ संतजन भौंराक भाँति गुण मात्र केँ ग्रहण करयवला होइत छथि।
८. यद्यपि हमर एहि रचना मे कविताक एकहु टा रस नहि अछि, तैयो एहि मे श्री रामजीक प्रताप प्रकट अछि। हमर मन मे यैह एकटा भरोसा अछि। भलाक संग सँ भला के बड़प्पन नहि पेलक? धुआँ सेहो अगरबत्तीक संग सँ सुगंधित भ’ कय अपन स्वाभाविक कड़ुवापन केँ छोड़ि दैत अछि।
९. हमर कविता अवश्य भद्दा अछि, परन्तु एहि मे जगत केर कल्याण करयवला रामकथा रूपी उत्तम वस्तुक वर्णन कयल गेल अछि। एहि सँ ईहो नीके बुझल जायत।
१०. श्री रघुनाथजीक कथा कल्याण करयवला और कलियुग केर पाप केँ हरण करयवला अछि। एहि भद्दा कविता रूपी नदीक चाइल पवित्र जल वाली नदी (गंगाजी) केर चाइल जेकाँ टेढ़ अछि। प्रभु श्री रघुनाथजी केर सुंदर यश केर संग सँ ई कविता सुंदर तथा सज्जन केर मन केँ भावयवला भ’ जायत।
११. श्मशानक अपवित्र छाउर (भस्म) सेहो श्री महादेवजीक अंग के संग सँ सुहाओन लगैत छैक और स्मरण करित देरी पवित्र करयवला होइत छैक।
१२. श्री रामजी केर यश केर संग सँ हमर कविता सब केँ अत्यन्त प्रिय लागत। जेना मलय पर्वत केर संग सँ काष्ठमात्र (चंदन बनिकय) वंदनीय भ’ जाइत अछि, फेर कि कोनो काठ (केर तुच्छता) केर विचारो करैत अछि? श्यामा गउ कारी भेलोपर ओकर दूध उजरे और बहुत गुणकारी होइत छैक। यैह बुझि सब कियो ओ पिबैत अछि। एहि तरहें गँवारू भाषा भेलो पर श्री सीतारामजी केर यश केँ बुद्धिमान लोक बड़ा चाव सँ गबैत और सुनैत छथि।
१३. मणि, माणिक और मोती केर जेहेन सुंदर छबि छैक, ओ साँप, पर्वत आर हाथी केर मस्तक पर ओतेक शोभा नह पबैछ। राजाक मुकुट और नवयुवती स्त्रीक शरीर केँ पाबिकय मात्र ई सब अधिक शोभा केँ प्राप्त होइत अछि। तहिना, बुद्धिमान लोक कहैत छथि जे सुकवि केर कविता सेहो उत्पन्न और कतहु होइत अछि आर शोभा अन्यत्र कतहु पबैत अछि। अर्थात कवि केर वाणी सँ उत्पन्न भेल कविता ओतय शोभा पबैत अछि जतय ओकर विचार, प्रचार तथा ओहि मे कथित आदर्श केर ग्रहण और अनुसरण होइत अछि।
१४. कवि केँ स्मरण करैत देरी ओकर भक्तिक कारण सरस्वतीजी ब्रह्मलोक केँ छोड़िकय दौड़ल आबि जाइत छथि। सरस्वतीजीक दौड़ल एबाक ओ थकावट रामचरित रूपी सरोवर मे हुनका नहेने बिना दोसर करोड़ों उपाय सँ सेहो दूर नहि कयल जा सकैछ। कवि और पण्डित अपन हृदय मे एना विचारिकय कलियुग केर पाप सभक हरनिहार श्री हरिक यश केर मात्र गान करैत छथि। संसारी मनुष्यक गुणगान करय सँ सरस्वतीजी माथा धुनैत पछताय लगैत छथि जे हम एकरा बजेला पर बेकारे एलहुँ।
१५. बुद्धिमान लोक सब हृदय केँ समुद्र, बुद्धि केँ सीप और सरस्वती केँ स्वाति नक्षत्र केर समान कहैत छथि। एहि मे यदि श्रेष्ठ विचार रूपी जल बरसैत अछि त मुक्ता मणि केर समान सुंदर कविता होइत अछि। ओहि कविता रूपी मुक्तामणि केँ युक्ति सँ भूर कय केँ फेर रामचरित्र रूपी सुन्दर तागा मे गाँथि सज्जन लोक अपन निर्मल हृदय मे धारण करैत छथि, जाहि सँ अत्यन्त अनुराग रूपी शोभा होइत अछि। ओ आत्यन्तिक प्रेम केँ प्राप्त होइत अछि।
१६. जे कराल कलियुग मे जन्मल अछि, जेकर करनी कौआक समान छैक और वेष हंस केर जेहेन, जे वेदमार्ग केँ छोड़िकय कुमार्ग पर चलैत अछि, जे कपट केर मूर्ति और कलियुग केर पापक भाँड़ थिक, जे श्री रामजीक भक्त कहाकय लोक सब केँ ठकैत अछि, जे धन (लोभ), क्रोध और काम केर गुलाम अछि और जे धींगाधींगी करयवला, धर्मध्वजी (धर्म केर झूठे ध्वजा फहराबयवला दम्भी) और कपट केर धन्धाक बोझ उठबयवला अछि, संसार केर एहेन लोक मे सबसँ पहिने हमर गिनती अछि।
१७. यदि हम अपन सब अवगुण केँ कहय लागब त कथा बहुत बढ़ि जायत आर हम पार नहि पायब, ताहि सँ हम बहुत कम अवगुण केर वर्णन कयलहुँ अछि। बुद्धिमान लोक कनिकबे मे सबटा बुझि जेताह। हमर विभिन्न प्रकारक विनती केँ बुझिकय, कियो एहि कथा केँ सुनिकय दोष नहि देता। एतबो पर जँ शंका करता, ओ तऽ हमरो सँ बेसी मूर्ख और बुद्धिक कंगाल हेताह।
१८. हम नहि त कवि छी, नहिये चतुर कहाइत छी, अपन बुद्धिक अनुसार श्री रामजीक गुण गबैत छी। कतय श्री रघुनाथजीक अपार चरित्र, कतय संसार मे आसक्त हमर बुद्धि!
१९. जाहि हवा सँ सुमेरु जेहेन पहाड़ उड़ि जाइत अछि, कहू त, ओकर सामने रूइया कोन गिनती मे अछि।
२०. श्री रामजीक असीम प्रभुता केँ बुझिकय कथा रचना मे हमर मन बहुत हिचकैत अछि – सरस्वतीजी, शेषजी, शिवजी, ब्रह्माजी, शास्त्र, वेद और पुराण – ई सब ‘नेति-नेति’ कहिकय (पार नहि पाबिकय ‘एना नहि’, ‘एना नहि’, कहैत) सदा जिनकर गुणगान कयल करैत अछि। यद्यपि प्रभु श्री रामचन्द्रजीक प्रभुता केँ सब एहने (अकथनीय) टा जनैत अछि, तथापि कहने बिना कियो नहि रहल। एहि मे वेद एहेन कारण बतेलक अछि जे भजनक प्रभाव बहुत तरह सँ कहल गेल अछि। अर्थात भगवानक महिमाक पूरा वर्णन तऽ कियो कय नहि सकैत अछि, मुदा जेकरा सँ जतेक बनि पड़लैक ओ ओतबे भगवानक गुणगान करबाक चाही, कियैक तऽ भगवानक गुणगान रूपी भजनक प्रभाव बहुते विलक्षण होइछ, एकर अनेकों प्रकार सँ शास्त्र सब मे वर्णन अछि।
२१. कनियो टा के भगवानक भजन मनुष्य केँ सहजहि भवसागर सँ तारि दैत अछि।
२२. जे परमेश्वर एक छथि, जिनकर कोनो इच्छा नहि छन्हि, जिनकर कोनो रूप आर नाम नहि अछि, जे अजन्मा, सच्चिदानन्द और परमधाम छथि और जे सबमे व्यापक एवं विश्व रूप छथि, वैह भगवान दिव्य शरीर धारण कय केँ नाना प्रकारक लीला कयलनि अछि।
२३. ओ लीला केवल भक्तक हित केर लेल भेल अछि, कियैक त भगवान परम कृपालु छथि और शरणागत केर बड़ा प्रेमी छथि। जिनकर भक्त पर बड़ा ममता और कृपा छन्हि, जे एक बेर जेकरा पर कृपा कय देलनि, ओकरा पर फेर कहियो क्रोध नहि कयलनि।
२४. ओ प्रभु श्री रघुनाथजी हेरा गेल वस्तु केँ फेर प्राप्त करबयवला, गरीब नवाज (दीनबन्धु), सरल स्वभाव, सर्वशक्तिमान और सभक स्वामी छथि। यैह बुझिकय बुद्धिमान लोक ओहि श्री हरि केर यश वर्णन कय केँ अपन वाणी केँ पवित्र और उत्तम फल (मोक्ष और दुर्लभ भगवत्प्रेम) दयवला बनबैत छथि। ओहि बल सँ (महिमा केर यथार्थ वर्णन नहि, परन्तु महान फल दयवला भजन बुझिकय भगवत्कृपा केर बल पर मात्र) हम श्री रामचन्द्रजी केर चरण मे सिर नबवैत श्री रघुनाथजी केर गुण केर कथा कहब। एहि विचार सँ (वाल्मीकि, व्यास आदि) मुनि लोकनि पहिने हरि केर कीर्ति गेने छथि। भाइ! वैह मार्ग पर चलब हमरा लेल सुगम होयत।
२५. जे अत्यन्त पैघ श्रेष्ठ नदी अछि, यदि राजा ओहिपर पुल बन्धा दैत अछि त अत्यन्त छोट चुटी सेहो ओहि पर चढ़िकय बिना कोनो परिश्रमहि के पार चलि जाइत अछि। तहिना मुनि लोकनिक वर्णन केर सहारे हमहुँ श्री रामचरित्र केर वर्णन सहजहि कय सकब। एहि तरहें मन केँ बल प्रदान करैत हम श्री रघुनाथजीक सोहाओन कथाक रचना करब। व्यास आदि जे अनेकों श्रेष्ठ कवि भ’ गेलाह अछि, जे सब बड़ा आदर सँ श्री हरि केर सुयश वर्णन कयलनि अछि।


text:
सोना एक धातु छी जेकर ल्याटिनमे चिन्ह Au रहल अछि एकरा अउरम (Aurum) वा छोटकरीमे "Au" सेहो लिखल जाइत अछि । ई एक (रासायनिक तत्व छी । एकर परमाणु संख्या ७९ छी ।
सोना
सोना कऽ विश्वव्यापी मान्यता कऽ कारण, ई बहुमुल्य धातु छी आ एकरा सुख कऽ गहना आ दुःख कऽ खजाना सेहो कहिक कहल अपनसभके समाजमे प्रचलित अछि जेकर कारण सोना कऽ महत्व कऽ टेवा दऽ सकै छी ।
सोना आ चाँदी बजार पत्रिका कऽ सम्पादक प्रकाश समीर कऽ अनुसार नेपाली मौलिक गहनासभमे सोना कऽ अत्याधिक प्रयोग होएसँ सेहो नेपालमे सोना कऽ महत्वमे वृद्धि भेल बतावैत अछि । विकसित मुलुकसभमे आधुनिक मेसिनसभद्धारा कम तौलमे सोना कऽ गहना तयार कएल जाइसँ सेहो नेपालमे ओ नै रहल आ एखनो सेहो नेपाली मौलिक गहनासभ बेसी मात्रामे चलैसँ सोना कऽ खपत नेपालमे अत्याधिक होएत अछि, समीर कऽ कहनाई अछि ।
बहुतरास समयधरि सोना आ चाँदी कऽ क्षेत्रमे क्रियाशिल पत्रकार प्रकाश समीर नेपालमे सोना कऽ कारोबारमे निश्चित मापदण्ड नै बनलाक कारण एकर कारोबारमे समस्या देखल गेल सेहो बतावैत अछि ।


text: पटना । मुख्यमंत्री नीतीश कुमार आब विश्वास यात्रा पर निकलताह। यात्रा क तारीख क घोषणा नहि कैल गेल अछि, मुदा प्रदेश अध्यक्ष विजय कुमार चौधरी क अनुसार इ कार्यक्रम मई में शुरू होएत। दोसर दिस,पार्टी कार्य समिति मे रथयात्रा निकालबा सेहो सहमति बनल। महिला इकाई दिस स स्वावलंबन रथ, अल्पसंख्यक क टीम अमन रथ, किसान संगठन दिस स किसान रथ, अत्यंत पिछड़ा प्रकोष्ठ दिस स कर्पूरी रथ आ महादलित दिस स सेहो रथयात्रा निकालल जाएत। ओना एखन एकरा लेल तारीख क घोषणा नहि कैल गेल अछि, मुदा पार्टी क दिस स एकर तैयारी तुरंत शुरू करबाक संकेत देल जा रहल अछि।


text:
शिव कुमार सिंह।
मिथिला सँ पलायन एकटा गंभीर समस्या अछि। बड़ लोक गाम सँ बाहर रहैत अछि।गाम में त लोक बुझेबे नै करत।सबहक आंगन में देखबै जे बेसी महिला आ धिया पुता रहै छै,पुरूख वर्ग त टो टा क मिलत।
कतेक त पूरा परिवारे बाहरे रह’लगै छै। कतेक त ओहिठाम के बसिंदे भ जाई छै।
एकर मूल कारण छै बेरोजगारी।रोज़गार के कारण लोक के मजबूर भऽ पलायन कर’ पड़ै छै।जखन लोक पढाई लिखाई पूरा क रोजगार के लेल सोचैत अछि त परदेश आ विदेश जाय लेल मजबूर भ जाई छै।कारण छै जे मिथिला में रोजगारक ओहन व्यवस्था नै छै। कारखानाक अभाव छै।जेहो दू चारि टा चीनी मिल सब छेलै सेहो बन्द पड़ल छै। सरकारो दिश सँ ओहन मदत नै मिलै छै जाहि सँ स्वरोजगार करय।जकर आर्थिक स्थिति कमजोर अछि तकरा त अपन बिजनेस केनाय मुश्किले छै।
कतेक के स्थिति नीको छै त रिस्क नै लेब’ चाहै छै।
जकरा सरकारी नौकरी छै तेकरो बहुत कमे के अपना क्षेत्र में ड्यूटी रहै छै। मुदा जिविकोपार्जन लेल त घर छोरही पड़ै छै।
ज मिथिलो में कम्पनी सब के विस्तार होय ।स्वरोजगार के लेल मदत भेटैय,उचित शिक्षा आ स्वास्थ्यय के सुविधा होय त बहुत हद तक पलायन रूकि सकै या।
एहि समूह में सेहो देखैत होयब जे बहुत गोटा मिथिला सँ बाहर रहै छै।एना अपन प्रयास रहक चाही मिथिला आ बिहारे में कतो रोजगार करी।नै सम्भव हुए तखने कोनो दोसर रास्ता देखक चाही।हँ कतेक के इहो होई छै जे कोनो ठाम निक नौकरी भेट रहल छै त जाही पढ़ैत छै आ जेबाको चाही। मुदा अपन मातृभाषा, संस्कृति, परम्परा के कखनो नै बिसरक चाही।गाम के सदखनि अपना दिल में बैसा क राखक चाही।
हम जँ गाम सँ एना लोक के पलायन करैत देखै छी त बड़ दुख होइया।गाम के गाम सून लगैत रहै छै।कोनो भोज भात चाहे कोनो कार्यक्रम रहल त आदमिक अभावक कारण ओतेक शोभा नै रहै छै।कतेक के देखै छियै जे गाम में नै रह’ चाहल ।गाम छोड़ि शहर में किराया ल क रह’ लागल।कतेक सोचलक जे शहर में जमीन लय घर बनाबी,आ गाम छोड़ि शहर में रही।एना एकहि बेर गाम सँ मोह भंग नै हेबाक चाही। चिन्तक विषय छै जे सबहक सोच शहर में रहय के होय त गाम में के रहितथि।सोचक बदलाव के जरुरत छै।
हमर सौभाग्य अय जे अखन मिथिला में छी। पहिले किछ दिन बाहर रही,भ सकैया जिविकोपार्जन लेल फेर बाहर जा पड़य मुदा प्रयास रहत जे मिथिले में रही।बेसी लोक के सोच रहै छै जे आर्थिक स्थिति निक हुए त शहर में जमीन ल कऽ घर बनाबी,मुदा हमर सोच गाम में रह’ के अय।हमरा गाम बड़ निक लगैया।
जय मिथिला जय मैथिली


text:
मैथिली साहित्य मे उपन्यासक संख्या बड्ड थोड़ रहल अछि । डॉ. अमरेश पाठक, कथाकार अशोक, डॉ. रामानंद झा रमण आ डॉ. बिभूति आनंदक हिसाबे लगभग 250 उपन्यास अछि एखनधरि । हेबनि मे किछु आओरो उपन्यास सब लिखायल अछि । कहबाक माने ई जे मानल जा सकैछ जे गोटेक तीन सय उपन्यास होयत अपन मैथिली साहित्य मे । आ से कहल जे समुच्चा मैथिली उपन्यास वैवाहिक चिन्ता, कनियाँ-पुतरा, घोंघाउज-पुराण, मामी-भागिन, देओर-भउजी, आदि सब मे ओझरायल भेटत । पं. सुधांशु शेखर चौधरी त' एहि सब प्लॉट केँ 'राहु' कहने छथि जे सगर मैथिली उपन्यास केँ गरासने रहल अछि । एहन सन परिस्थिति मे ललितक 'पृथ्वीपुत्र' आ धीरेन्द्रक 'भोरुकवा' बस यएह दूटा उपन्यास अछि जे मैथिली उपन्यास केँ एकटा अलग 'जोन' मे ल' जाइत अछि । उक्त दुनू उपन्यासक लेखक समधानि क' आ सफलतापूर्वक उपन्यास केँ मिथिलाक अपन खास भौगौलिक क्षेत्र मे रखने छथि । भुरुकबाक नायक कमाय लेल कलकत्ता-दिल्ली-पंजाब आदि नहि जा क' दड़िभंगा जाइत अछि । हमरा लगैत अछि जे प्रायः पहिल (आ प्रायः एखनधरिक अंतिम सेहो) साहित्यिक घटना थिक जाहि मे लेखक मिथिलाक लोकक कमयबाक लेल अपन शहरक व्यवस्था कयने छथि ।
भुरुकबा उपन्यास निश्चित रूप सँ अपन नामक अनुरूप मैथिली उपन्यासक भुरुकबा थिक । से कइएक अर्थ मे । एकर नायक कुसियार आ मडुआक खेती करैत अछि जे कि मिथिलाक अपन देशी अन्नक खेती छल । कुसियारक खेतीक बहन्ने जे तत्कालीन लूट-मार आ करप्शनक दृश्य आ राटन परहक संस्कृति चित्रित भेल अछि से विलक्षण अछि । उपन्यासक पात्र वा घटना सभक भरनी जाहि उदाहरण सँ कयल गेल अछि जे एकटा अलगे छाप छोड़ैत अछि । बेर-बेर लगैत रहैत अछि जे लेखक एकरा सुच्चा मैथिलपन सँ भरिक' लिखने छथि । उदाहरण स्वरूप एकठाम अभरत जे "एहि लीक केँ बनयबा मे पाँच-सात पात तमाकुल खर्च करय पड़ल छलैक... ।"
डॉ. धीरेन्द्रक मैथिलीक सांगीतिक समझ आ तदनुकूल महौल बनाक' तकर सम्यक प्रयोग करबाक हुनर बेर-बेर मुग्ध करैत रहल एहि पोथी मे । कल्पना करू जे भोरक समय मे 'ठकबा क्योट'क गमैया साधल सुर मे 'जगत विदित बैद्यनाथ' वा 'प्राण सँ प्रिय राम हम्मर' सुनबा मे कतेक आनंदक सृजन होयत मोन मे । आ इहो जे गामक कोनो काज मे काजक भार केँ हल्लुक करबाक हेतु समवेत गमैया-गायन कतेक दीब लागत कान केँ ।
उपन्यासकार बहुत सम्हारि क' बुनने छथि उपन्यासक एकहक टा बात । बहुत कसल उपन्यास थिक ई । धीरे-धीरे जेना कोनो रंगमंचक पर्दा खुलैत अछि आ पात्रक सब दृष्टिगोचर होइत छथि अपन-अपन रोल ल' क' तहिना एहि उपन्यास मे कथा धीरे-धीरे अपन लक्ष्य धरि बढ़ैत जाइत अछि । आ लक्ष्य पन्ना-दर-पन्ना अपना केँ खोलैत अछि धीरे-धीरे ।
एहि उपन्यासक सांस्कृतिक चेतना सेहो मुग्धकारी लगैत अछि हमरा । एकठाम बाढ़ि अयला पर केराक डमखोर पर दीप जराक' आइ-माइ लोकनि पानि मे छोड़ि दैत छथि । ई मिथिलाक तत्व-पूजनक प्राचीन आर्य-प्रणालीक एकटा रूप छल । पानिक पूजा । संगहि कर्तव्यबोध सेहो छल जे बाढ़िक पानि सँ कृषक समाजक उपजाक सोझ संबंध छल त' तैँ बाढ़िक पानिक प्रति कृतज्ञता ज्ञापित कयल जाइक ।
तत्कालीन ऊँच वर्गक आंतक आ कुकृत्य सँ गछारल मिथिलाक ओ गाम प्रायः ओ गामे टा नहि समग्र देश छल जकरा उपन्यासकार बहुत सहजता सँ चित्रित क' गेल छथि । मैथिली उपन्यास मे 'लोकल टू ग्लोबल' अप्रोचक प्रायः ई अनुपम उदाहरण आ प्रयोग अछि ।
विषय-वर्णन आ वाक्य-संरचनाक सम्यक प्रयोग एहि उपन्यास मे देखल आ निश्चित रुप सँ सिखल जा सकैछ । समुच्चा उपन्यास मे कतहु लेखक अनावश्यक रूप सँ 'प्रवचन' नहि देलनि अछि । जे पात्र जतबे बजैत अछि जोखि क' बजैत अछि । हरेक वाक्य जोखल लगैत अछि । कोन विषय केँ कतेक, कोना आ कखन आनल जाए ताहि मे ई उपन्यास एकटा मानक ठाढ़ करैत अछि एखनुक उपन्यास लेखनक पन्ना भरबाक मानसिकताक समक्ष ।
हालाँकि आइ-काल्हि दलित-विमर्श आ स्त्री-विमर्श क्रमशः दलित आ स्त्री केँ समृद्ध करबा सँ बेसी ओकरा कमजोर आ उघार करैत अछि मुदा ई उपन्यास एकटा ठोस दलित-विमर्श आ स्त्रीक मजगुत भ' गलत चीजक विरोध मे ठाढ़ होयबाक एकटा विराट उदाहरण रखैत अछि जे उक्त दुनू विमर्श अपन गोटी लाल करबाक लेल नहि बल्कि दुनू वर्गक समृद्धिक लेल ठाढ़ भेल छल साहित्य मे ।
पात्रक हरेक मनोभावक वर्णन ओकरहि शब्द, महौल आ समय मे करब लेखक विशिष्टताक परिचायक थिक । हमरालोकनि केँ जे अपन नेता नहि चुनय आयल अछि एखनधरि जकर फलस्वरूप जकरा मोन होइत छैक से कतओ सँ आबि थोड़ेक 'एमहर-ओमहर' क' हमरालोकनिक नेता बनि जाइत अछि ताहि जर्जर मानसिक स्थिति पर अपने बीचक लोक हमर नेता हो से उदाहरण ठाढ़क' डॉ. धीरेन्द्र एकटा अविस्मरणीय आ अनुकरणीय उदाहरण ठाढ़ करैत छथि हमरा लोकनिक मध्य ।
मानसिकताक स्तर पर उपन्यास बहुत सूक्ष्मता सँ गामक अलग-अलग वर्गक मानसिकता, शहरक मानसिकता, गाम सँ शहर गेल लोकक मानसिकता, शहर मे रहैत गमैया लोकक मानसिकता आ शहरी लोकक हेतु गाम आ गामक लोकक लेल मानसिकताक समुचित विवरण प्रस्तुत करैत अछि ।
युवाक हाथ मे सत्ता हस्तांतरित करबाक पक्षधर आ विश्वास सँ भरल उपन्यासकार जानि ने अंत मे कोना आ कियैक सत्ता पुनः दलित युवा जे जीवन सँ लड़ि क' ठाढ़ होइत अछि तकरा हाथ मे नहि द' क' पुनः ओहि अभिजात्य वर्गक युवाक हाथ मे दैत छथि जे गामक नहि शहरिया लोक अछि, जखन कि उपन्यासकार स्वंय एक ठाम 'नेता अपना बीचक हो' तकर जयघोष कयने छथि । एहि द्वंद मे कियैक रहलाह उपन्यासकार से एकटा प्रश्न ठाढ़ करैत अछि हमरा लेल । आ प्रायः अहुँक लेल । आ कि नै ?
- उपरोक्त आलेख (?) डॉ. धीरेन्द्रक उपन्यास 'भुरुकबा'पर हमर पाठकीय प्रतिक्रिया थिक । हमरा सँ गप +919386907933 पर भ' सकैत अछि ।


text:
नारद बजलाह...
कलयूगक स्वर्ग’क साइवर कैफे मे उपस्थित देवता लोकनिक अपन अपन क्यूबिकल मे बैसि अपन क्म्यूटर सँ चैट करैत छलाह. चारु तरफ बुझू जे अफस्यानी व्य्स्तता. किछु देवता याहू मैसेन्जर पर बैसल छलाह ते किछु ओरकुट पर. मुदा इन्द्र भगवान अपन गूगल टाक पर एखने लागिन केने छलाह कि गूगल टाक’क जीन्न तूरँत सूचना देल्कन्हि “नारद जी ओनलाईन”. जाबय धरि मे किछु सोचतथि ताबय मे नारद जी’क मैसेज एलन्हि, “नारयण! नारायण! भगवन! हम छी नारद मुनी, पृथ्वी लोक सँ सीधे आनलाइन, अपने सँ हमरा तुरन्त गप्प करबाक अछि. की अपने किनको आओर सँ बात करैत छा वा हम अपन बात बताबी… नारायण! नारायण!”
इन्द्र भगवान पुछि देलकन्हि, “जी नारद जी! अपने एखन पृथ्वी लोक मे छी बताबु जे मैथिली ब्लोग मे कोन प्रगति भेल अछि?
नारद जी कहय लगलाह, “हे राजन कतेक रास बात बहुत दिन सँ चलि रहल अछि. लगभग चारि साल होमय जा रहल अछि, मुदा एखन धरि ओतेक कोनो विशेष लोकप्रियता नहि भेटल अछि. पृथ्वी पर रहय वाला मिथिला वासी एखनो धरि मैथिली ब्लोगिंगक प्रति अभिरुचि नहि देखा रहल छथि. ओना हाल मे एकर लोकप्रियता कनिएक बढल अछि. आब लगभग ५० गोटा मैथिल प्रति दिन एहि ब्लोग “कतेक रास बात’क” भ्रमण करैत छथि. मुदा मैथिली मे लिखय वाला एखनो धरि एक्के दर्जन लोक छथि.
इन्द्र जी पुछल्थिन्ह, ” चलु से ते ठीक जे पचास गोटा ते मैथिली ब्लोग’क भ्रमण करैत छथि , नारद जी! मुदा तैयो कहल जाए जे पृथ्वी लोक मे मैथिली ब्लोग’क की हलचल भ’ रहल अछि”.
नारद उत्तर देलाह, ”हलचल ते बहुते छैक मुदा पाठके कम छथि. एखन धरि मे कत्तेक रास बात मे खट्टर काका’क भिन्सरबाक वर्णन अत्ति उत्तम अछि. जलकुम्भी नामक उपन्यास’क तेसर अंक लिखल जा चुकल अछि. ओतय बहुत जल्दीये वर्षा’क भविष्य तय होमय वाला अछि.”
नारद जी अपन बात केँ आगु बढबैत कहलाह, “नारायण! नारायण! मैथिली ब्लोग मे किछ नव मुदा ठोस खिलाड़ी प्रवेश कय चुकल छथि. जेना श्री हितेन्द्र कुमार गुप्ता जे हेल्लो मिथिला नामक ब्लोग ल’ केँ आयल छथि. सही अर्थ मे देखू ते ब्लोग’क सही प्रयोग केवल हितेन्द्र जी करैत छथि. आई काल्हि मिथिला मे जे भ’ रहल अछि ओकर वर्णन अपन ब्लोग हेल्लो मिथिला मे दिन प्रति दिन करैत रहैत छथि. सम्प्रति ओ अपन ब्लोग मे मैथिली केँ अष्टम सूचि मे शामिल केला’क बाद इग्नू’क पाठ्यक्रम मे मैथिली’क शामिल करबाक व्याख्यान केने छथि. हिनक ब्लोग मे निम्न लेख बहुत ग्यानोत्तेजक अछि- (१) इग्नू में मैथिली (२) छठक तैयारी (३) दीपावली आओर हुक्का-लोली (४) कहिआ खुलत आईआईआईटी ? (५) मैथिलीक पढ़ाई आ (६) मैथिली कहिआ ? . हितेन्द्र जी क मैथिली भाषा केँ इन्टरनेट पर आनबा मे अभूतपूर्व योगदान छन्हि.
इन्द्र भगवान बजलाह, “सत्ते हितेन्द्र जी धन्यवादक पात्र छथि. नारद जी सुनू साइवर कैफे सँ सीधे हितेन्द्र जी’क ब्लोग पर जाउ आ हमरा दिसि सँ धन्यवाद लिखि दियौक. नारद जी अपने रुकु नहि आ कहु जे मैथिली मे अपने कोन कोन ब्लोगक विजीट कयलहुँ”.
नारद मुनि बजलाह, ” नारयण! नारायण! मैथिली मे लगभग एक दर्जन ब्लोग आओर ब्लोग अछि. जेना श्री राजीव रँजन लाल’क हास परिहास, आ मैथिली लोकगीत दुनू अपन अपन जगह पर स्थान मे महत्ता राखय वाला.
नारद जी अपन बात केँ आगु बढबैत लिखलाह, “नारायण! नारायण! भगवन किछु किछु नव खिलाडी आओर प्रवेश कयने छथि. मिथिला मिहिर नामक नव ब्लोग मे श्री तारानन्द वियोगी टैग लाइन मे लिखैत छथि, ” अपना गामक लोक तकैत अछि चिडै… हमहूं अनभुआर टौन मे तकैत छी माटि-पानि…” हुनकर कविता नंदीग्राम पंचक , आ बभनगामाबाली भौजीक जीवनक चर्चा बहुते मर्मस्पर्शी अछि.
नारायण! नारयण! भगवन हम अपने केँ याद दियाबैत कहैत छी जे हिन्दी ब्लोगिँग’क महारथी श्री विजय ठाकूर जी सेहो मैथिली मे ब्लोग शुरु केने छथि जकर नाम थीक मिथिला - दर्पण मुदा एखन लागैत अछि जे ओ अपन काज मे किछु बेसीये व्यस्त छथि. तेँ जल्दी जल्दी नहि ब्लोगिँग क’ रहल छथि”.
ब्लोगिँग’क क्षेत्रमे प्रवेश कयनिहार किछु नव लोक छथि श्री अजीत कुमार झा जिनकर ब्लोग मैथिली प्रेमी एखने एखने शुरु भेल अछि.
((श्री पद्मनाभ मिश्र जीक माटिक लोक सं ))


text:
धृष्टद्युम्न
धृष्टद्युम्न जकरा द्रौपदक नामसँ सेहो जानल जाइत अछि पाञ्चालराज द्रुपदक अग्नि तुल्य तेजस्वी पुत्र छी ।[१] ओ पृषत अथवा जन्तु राजाक नाती, आ द्रुपद राजाक पुत्र छल । द्रोणाचार्यक विनाश करवाक लेल, प्रज्वलित अग्निकुण्डसँ एकर प्रादुर्भाव भेल छल । फेर ओहि वेदीमे सँ द्रौपदी प्रकट भेल छल । अतः ई दुनू कें 'अयोनिसम्भव' आ एकरा द्रौपदीक 'अग्रज बन्धु' कहल जाइत अछि । अग्निक अंश सँ एकर जन्म भेल छल । एकरा 'याज्ञसेनि', अथवा 'यज्ञसेनसुत' सेहो कहैत छल । द्रोणसँ बदला लेबऽ कऽ लेल, द्रुपद याज आ उपयाज नामक मुनीसभद्वारा एक यज्ञ करौलक । ई यज्ञकें 'हविष्य' सिद्ध होइते, याज द्रुपदकें रानी सौत्रामणीकें, ओकर ग्रहण करवाक लेल बजेलक । महारानीक यज्ञमे अबैमे कनिक देर भऽ गेल । फेर याज क्रोधसँ कहल्नि - रानी! ई हविष्यकें यज तयार केनए अछि आ उपयाज ओकर संस्कार केनए अछि । याह कारण एकरासँ सन्तानक उत्पत्ति अनिवार्य अछि । अहाँ एकरा लै ल आबी, या नै आबी । एतेक कहि, याज ओ हविष्यक अग्निमे आहुति दऽ देलक । फेर ओकरा प्रज्वलित अग्निसँ, ओ एक तेजस्वी वीरपुरुष कऽ रुपमे प्रकट भेल । एकर अङ्गक कान्ति अग्निज्वालाक समान तेजस्वी छल । ओकर मस्तक पर किरीट, अङ्गसभमे उत्तम कवच, आ हातमे खड्ग, बाण आ धनुष छल । अग्निसँ बाहर आबैते, ओ गर्जना करैत एक रथ पर जे चढल मानू कतौ युद्ध कऽ लेल जाए लेल तयार होइ । ओहि समय, आकाशवाणी भेल - ई कुमार पाञ्चालसभक दुःख दूर करत । द्रोणवधक लेल एकर अवतार भेल अछि ई आकाशवाणी सुनि, उपस्थित पाञ्चालसभ कें बहुतेक प्रसन्नता भेल । ओ - साधु, साधु कहि, हुनका शाबाशी दै लगल ।[२]
जीवनसंपादित करें
सन्दर्भ सामग्रीसभसंपादित करें
- ↑ "Positive thinking: Dhrishtadyumna", DNA, दिसम्बर ७, २०१२।
- ↑ Debroy, Bibek (June 2015). The Mahabharata, Volume 4. United Kingdom: Penguin Books.


text:
पटना। राज्य सरकार खेती क कृषि क विकास क लेल प्रगतिशील किसान कए कृषक सलाहकार क रूप मे नियुक्त करबाकफैसला केलक अछि। हर पंचायत मे एकटा कृषक सलाहकार हेताह। यानी सूबा मे 8463। हिनका ढाई हजार टका मासिक मानदेय क भुगतान कैल जाएत। बुधदिन मंत्रिमंडल क बैठक मे एकरा मंजूरी द देल गेल। कैबिनेट हिंसा मे मौत क लेल नव नीति क निर्माण केलक अछि। आब मौत पर एक लाख टका क मुआवजा देल जाएत। सामूहिक नरसंहार क मामला मे एक लाख क मुआवजा क संग आश्रित कए सरकारी नौकरी सेहो भेटत। बैठक मे अलीगढ़ मुस्लिम विश्वविद्यालय द्वारा राज्य मे कैम्पस क स्थापना क लेल अलीगढ़ विवि कए 250 एकड़ जमीन नि:शुल्क स्थानांतरित करबाक निर्णय लेल गेल। मंत्रिपरिषद क बैठक क बाद प्रधान सचिव कैबिनेट अफजल अमानुल्लाह कहला जे कृषक सलाहकार योजना क 36.27 करोड़ टका क लागत पर क्रियान्वयन क स्वीकृति द देल गेल। हिनकर चयन जिलाधिकारी क अध्यक्षता मे गठित कमेटी करत। चयन मे आरक्षण रोस्टर क पालन कैल जाएत। बाद मे हिनका राजेन्द्र कृषि विवि-कृषि विज्ञान केन्द्र मे प्रशिक्षण देल जाएत।
एकर संगे बेगूसराय नगर निगम क्षेत्र क बीच अवस्थित पंचायत विशनपुर क अंतर्गत खातोपुर गांव कए निगम क्षेत्र मे शामिल करबाक प्रस्ताव कए सेहो हरी झंडी द देल गेल। नेताजी सुभाष चंद्र बोस क जयंती 23 जनवरी कए हर साल देश प्रेम दिवस क रूप मेे मनेबाक प्रस्ताव कए घटनोत्तर स्वीकृति द देल गेल।


text:
कटिहार। 26 दिसम्बर। तीन दिवसीय क्षेत्र भ्रमण केर दौरान कटिहार पहुँचल एनसीपी सांसद तारिक अनवर केर तबीयत एकाएक खराब भ' गेलनि। नीक इलाजक लेल हुनका एयर एंबुलेंस सँ दिल्ली ल' जायल जायत। तारिक अनवर क' हार्ट अटैक केर आशंका जाताओल जे रहल अछि।
एनसीपी महासचिव आओर सांसद तारिक अनवर केर तबीयत एकाएक ओहि समय बिगड़ल जखन ओ देर राति क्षेत्र भ्रमण करी जिला मुख्यालय स्थित अप्पन घर वापस आबैत रहथिन। बताओल जे रहल अछि कि हुनका दिलक दौरा पड़ल अछि। आनन - फानन मे हुनका स्थानीय एन एफ रेलवे हॉस्पिटल मे भर्ती कराओल गेलनि। जता गहन चिकित्सा कक्ष मे फिलहाल हुनकर इलाज चैल रहल अछि। तारिक़ अनवर क' नीक इलाजक लेल एयर एंबुलेंस सँ नई दिल्ली ल' जेबाक तैयारी चैल रहल अछि।


text:
मुजफ्फरपुर, मिथिला मिरर: मध्य प्रदेशक व्यापमं (व्यावसायिक परीक्षा मंडल) घोटालाक तार मुजफ्फरपुर के श्रीकृष्ण मेडिकल कॉलेज अस्पताल (एसकेएमसीएच) समेत बिहारक सब मेडिकल कॉलेज स जुड़ैत नजरि आबि रहल अछि। अहि घोटालाक सिलसिला मे सीबीआइ एसकेएमसीएच के 103 सहित बिहारक करीब 5500 विद्यार्थीक तलाश कय रहल अछि।
सीबीआइ अहि कड़ी मे एसकेएमसीएच के प्राचार्य डॉ. विकास कुमार के 103 मेडिकल स्टूडेंट्सक तस्वीर, हस्ताक्षर तथा अंगूठा के निशान पठेलक अछि। सीबीआइ के अंदेशा अछि जे, सब मध्य प्रदेशक मेडिकल प्रवेश परीक्षा (पीएमटी) मे दोसर के जगह शामिल भेल छल।
सीबीआइ प्राचार्य स जानकारी मांगलक अछि जे, कि ई स्टूडेंट्स एखनहु एसकेएमसीएच मे पढ़ाई कय रहल अछि। यदि पूर्व मे एतय के स्टूडेंट रहल हों त जानकारी भेजल जाए। अहि के अलावा सबहक तस्वीर मेडिकल कॉलेज व अस्पताल के नोटिस बोर्ड पर चिपकाओल जाए, ताकि अन्य चिकित्सक व कर्मी पहचान कय जानकारी दय सकय।


text:
समदिया
पटना । देशक प्रसिद्ध विमानन कंपनी स्पाइस जेट क बाद आब इंडिगो सेहो दरभंगा स सेवा शरु करबाक योजना बना रहल अछि। सबकिछु ठीक रहल त एहि साल दुर्गा पूजा स पहिने दरभंगा आ कोलकाताक बीच 55 साल बाद एक बेर फेर विमान सेवा शुरु भ जायत। उल्लेखनीय अछि जे 1950 स 1963 धरि दरभंगा आ कोलकाताक बीच सप्ताहिक विमानसेवा उपलब्ध छल। 1963 मे दरभंगा एयरपोर्ट वायुसेना कए सौंप देल गेल आ इ सेवा बंद भ गेल।
मोदी सरकार अपने महत्वाकांक्षी योजना उडान शुरु केलक त दरभंगा एयरबेस पर सिविल सेवा शुरु हेबाक उम्मीद जगल। पिछला दिन विमानन कंपनी स्पाइस जेट दरभंगा मे प्रेस कांफ्रेंस क सूचित केलक जे दरभंगा स तीन महानगर मुंबई, दिल्ली आ बंगलुरू लेल हवाई सेवा एक अगस्त स शुरु भ जायत। टिकट क बुकिंग 1 मई स शुरू हेबाक गप कहल गेल अछि। ओना कंपनी सूत्रक कहब अछि जे तारीखक घोषणा एयरपोर्ट पर चलि रहल निर्माण कार्य पर निर्भर करैत अछि। अगर निर्माण कार्य समयपूर्व पूरा भ गेल त कंपनी घोषित तिथि स पहिने सेहो सेवा शुरु क सकैत अछि।
उड़ान योजना क तहत दरभंगा मे अगस्त स शुरु भ रहल हवाई सेवा क सूचना स देशक अन्य विमानन कंपनीक रुचि सेहो दरभंगा लेल जगल अछि। स्पाइसजेट संग दरभंगा लेल निविदा भरनिहार इंडिगो प्रबंधन एक बेर फेर दरभंगा लेल योजना तैयार क रहल अछि।
एहि गपक जानकारी दैत जदयू क राष्ट्रीय महासचिव संजय झा कहला अछि जे इंडिगो एयरलाइंस क प्रमुख वाणिज्य प्रबंधक बिलियम बोल्टर हुनका एहि योजनाक संदर्भ में जानकारी देलथि अछि। संजय झा कहला जे बिलियम बोल्टर दरभंगा लेल गंभीर छथि। दरभंगा स संभावना कए देखैत कंपनी एहि ठाम स प्रमुख शहर लेल हवाई सेवा शुरू करबा लेल तैयारी क रहल अछि। कंपनीक प्रस्ताव शीघ्र सरकार लग पढाउल जाएत। कंपनी सूत्र स भेटल जानकारीक अनुसार कंपनी बिहार क दरभंगा शहर स दरभंगा- पटना -दिल्ली, दरभंगा-कोलकाता-हैदराबाद, दरभंगा-कोलकाता-चेन्नई, दरभंगा-पटना-मुंबई और दरभंगा-दिल्ली-पुणे लेल हवाई सेवा शुरू करत। श्री झा कहला जे जल्द हि इंडिगो कंपनी क अधिकारी दरभंगा जा हवाई सेवा लेल तैयार भ रहल सुविधा क जायजा लेताह। सबकिछु ठीक रहल त एहि साल दुर्गा पूजा तक दरभंगा आ कोलकाताक बीच 55 साल बाद हवाई सेवा एक बेर फेर शुरु भ जायत।


text:
नई दिल्ली। देश-विदेश मे कईटा प्रतिष्ठित सम्मान हासिल करि चुकल गैर सरकारी संगठन सुलभ इंटरनेशनल क संस्थापक बिन्देश्वर पाठक कए प्रतिष्ठित अंतरराष्ट्रीय पत्रिका टाइम विश्व भरि मे पर्यावरण क क्षेत्र मे काज करनिहार मशहूर लोकक सूची हीरोज ऑफ द इन्वॉयारमेंट- 2009 मे शामिल केलक अछि। सुलभ क प्रवक्ता समाद देलथि अछि जे एहि वर्ष वैश्विक स्तर पर 31टा लोक क चयन कैल गेल, जेकर निजी उपलब्धि कए आधार बनाकए टाइम पत्रिका हुनका पर्यावरण हीरो क सम्मान देलक अछि। ओ कहलथि जे जलवायु संकट आ पर्यावरण क क्षेत्र मे काज करै वाला लोक आ संस्था कए सब साल एहि सम्मान स नवाजल जाइत अछि। डॉ पाठक कए इ सम्मान वैज्ञानिक आ शोधकर्ता वर्ग क लेल देल गेल अछि। डॉ पाठक नव किस्म क बायो गैस क पता लगौलथि अछि, जेकर इस्तेमाल हिंटिंग कुकिंग आ इलेक्ट्रीसिटी क तौर पर भ सकैत अछि
डॉ पाठक कए हाल मे स्वीडन मे सेहो सम्मानित कैल गेल छल। टाइम क इ रपट कए मरिदू कॉलर तैयार कैलथि अछि। रपट क अंत मे पाठक क शब्द मे एकटा ग्रीन टिप सेहो देल गेल अछि।
‘Always clean up after yourself. You are responsible for the waste you produce and you should ensure that it’s disposed of in an environmentally sound manner.’ — Bindeshwar Pathak
सूची में शामिल अन्य लोगों के नाम
Leaders & Visionaries
Mohamed Nasheed
Cameron Diaz
Mike H. Pandey
Prince Mostapha Zaher
Marcio Santilli
Yann Arthus-Bertrand
Erick Solheim
Steven Chu, Carol Browner, Ken Salazar and Lisa Jackson
Activists
Joe Romm
Marc Ona
Marco Arana
Syeda Rizwana Hasan
Yuyun Ismawati
Zhao Zhong
Nnimmo Bassey
Scientists & Innovators
Takashi Yabe
Residents of Vauban
Valerie Casey
David Keith
Bindeshwar Pathak
Olga Speranskaya
Pen Hadow, Martin Hartley and Ann Daniels
Nathan Lorenz and Tim Bauer
Moguls & Entrepreneurs
Sheri Liao
Thomas Harttung
Dorjee Sun
Asim Buksh
Kin Lui, Raymond Ho and Casson Trenor
Yumi Someya
Bill Weihl


text:
किसान क आय दुगुना करबाक योजना मंजूर
मणिभूषण राजू
नई दिल्ली । पीएम नरेंद्र मोदी क अध्यक्षता मे बुध दिन भेल कैबिनेट क बैठक मे रास फैसला सब लेल गेल । एहि मे किसान, बुजुर्ग आ स्वास्थ्य सँ जुड़ल फैसला अछि । 2022 धरि किसान सबहक आय दुगुना करबाक लक्ष्य लेल “हरित क्राँति – कृषि उन्नति योजना” कए मंजूरी देल गेल अछि । पहिने सँ चलि रहल 11टा अलग-अलग योजना सब आब एहि अम्ब्रेला स्कीम क तहत एकसंग चलत। वरिष्ठ नागरिक सबकए पेंशन क लेल प्रधानमंत्री ‘वय वंदन योजना’ मे निवेश क सीमा 7.5 लाख सँ बढ़ाकय 15 लाख कय देल गेल अछि। 20 टा नबका एम्स सेहो खुजत जाहिमें लगभग 60 हजार नबका नौकरी पैदा होबाक दावा कएल जा रहल अछि।
अल्पसंख्यक कार्यक्रम क नाम बदलबाक भेटल मंजूरी
कानून मंत्री रविशंकर प्रसाद कहलथि, “मंत्रिमंडल अल्पसंख्यक समुदाय क फायदाक लेल दूरगामी बदलाव सबकए मंजूरी देलथि । हुनका सबहक बेहतर सुविधा भेटतनि । एहि मे विशेष रूप सँ शिक्षा, स्वास्थ्य आ कौशल विकास शामिल अछि।” जनसंख्या प्रतिशत मानदंड कए कम क कए अल्पसंख्यक सबकए कस्बा आ गाम सबकए सामूहिक पहचान सेहो तर्कसंगत बनाओल गेल अछि।


text:
खगड़िया। 12 फरवरी। खगड़िया केँ चौथम प्रखंडक ब्रह्मा गाम निवासी जवान किशोर कुमार मुन्ना शहीद भ' गेला। किशोर कश्मीर केँ पूंछ मे पछिला 4 फरवरी केँ पाकिस्तानी सेना केँ गोलीबारी मे घायल भ' गेल छला। कश्मीर केँ पुंछ स्थित आर्मी अस्पताल मे भर्ती मुन्ना कैल्हि रवि दिन अंतिम सांस लेलनि।
हुनकर शहादत केँ खबैर भेटते वीर शहीद किशोर कुमार मुन्ना केँ गाम मे मातम पसैर गेल अछि। बेटाक शहादत केँ खबैर भेटते शहीदक माँ अप्पन सुध-बुध हरा देना छथि। माँ केँ आँखिक नोर रुकबाक नाम नहि ल' रहल अछि। ओ जाहि बेटाक बिआह केँ सपना देखैत छली, आब हुनकर शव आएब रहल अछि। मुन्ना केँ घर मे मातमी सन्नाटा पसैर गेल अछि। पूरा गाम मे जे कियो ई खबैर सुनलथि सभक आँखि नम भ' गेल। शहीद मुन्ना दू भाई आओर एक बहिन मे सभसँ छोट छला। शहीद किशोर केँ शव आय हुनका गाम पहुंचत। जता सम्मानक संग अंतिम संस्कार कायल जायत।


text:
– संतोष कुमार संतोषी
दहेजिया …..”खच्चरैहि”
बरक देखा-सुनी भ गेल रहै… हंगामा लोक दरबज्जा पर बैसल गप सरक्का के आनन्द ल रहल छल. लगभग समुच्चा समाज बैसल छल भैरू बाबू के दलान पर…. किएक नै… आय हुनका बेटा प्रति कन्यागत सब जे एलखिन अई….. चाह पानक त बुझू तुर्रा उठल अई,, जनानी सब सेहो कोनटा फरका हल्लूक बुल्लुक क रहल छलिह… अनायास बरक पिताजी, कनियाँ पिताजी के अँखिये आँखि में संकेत केलखिन आ बेरा बेरी दुनू गोटे उठि के दरब्बजा सँ बाहर जाके बाट पर ठार भ गेलाह….
भैरू बाबू: –देखू …हम कुटमैती लेल तैयार त छी हे मुदा हमरो समाज में ईज्जत प्रतिष्ठा अई… आ से देखैत कम स कम तीन लाख टका आ एकटा मोटरसाइकिल हमरा चाहबे करी… नै त लोक कि कहत… बाद बाकि अहाँ अपना बेटी जमाई के जे देबै ताहि लेल हम नै किछु कहब…
कनियाँ के पिताजी: –(हाथ जोरिके) नै सकबै हम…. सख सेहन्ता त भगवान हमरो बहुते देने छैथ… तहन अर्थो त हेबाक चाही… बेटी के घर बाहर दुनू ठामक सिख धैरि देने छी… मुदा अर्थ के अभाव में सबटा झाँपल अई… से कनेक विचार कएल जाऊ…
भैरू बाबू: –अरे महराज, सुनू त सही…. एखन संपूर्ण समाज बैसल छैथ, से अहाँ समाजक सोझाँ में तीन लाख टका आ मोटरसाइकिल पर माईन जाऊ… मुदा हमरा अहाँ बीचक बात रहल दू लाख आ मोटरसाइकिल…. हम समाजक सोझाँ कैहि देबै जे हमरा एक लाख द देलैन… से हम पेलौं, बाद बाकि दू लाख आ मोटरसाइकिल खानपीनक दिन हमरा देताह…. की.
कनियाँ के पिताजी: –जी जेहेन अपने कही मुदा…
(ताबत समाज में बैसल लाल कका चिकैरि के बाजि उठलाह )
लाल कका: –हौ ओ दुनू गोटे कतबैहि में जा किया ठार छैथि…. कोन फुसूर फुसूर में लागल छैथि, अखनहि सँ समैध मिलानी भ रहलै की… (सामूहिक हँसी हहहह )
भैरू बाबू: –चलू आब दरबज्जा पर.. जे कहलौं से ध्यान राखब…. (पुन: दुनू गोटे दरबज्जा पर आबि बैसि रहलाह आ नियोजित बात सबहक जानकारी में आबि गेल…..
(सभा विसर्जन )…
खानपिनुक दिन सेहो आबि गेल… धुम धरक्का, अफरा तफरी जेना मचल होई.. बरका कानफरूआ साऊण्डक आवाज में जेना सबगोटे जोर सँ बाजबाक अभ्यस्त भ गेल रहैथ…. मिठाई आ माछक मिश्रित सुगन्ध सगरहु में पसरल अई…. बुढ पुरान दस गोटे पंक्तिबद्ध भ कुर्सी पर बैसल चाहक चुस्की ल रहला… छौरा सब, लहराईत एम्हर लहराईत ओम्हर… किछु पुछियौ त साधल जबाब… फुर्सत नै अई एखन.. देखै नै छियै पाहुन सब आबै बला छथिन…. पाहुनो सब आबिये गेलाह… सबगोटे कुर्सी पर बैसि तसला में पैर धोई पुण:निश्चित आशन पर जा बैसि गेलाह…. क्रमशः सर्वत, चाह, जलखै, पान संगहि रंगविरही गप सप के आदान प्रदान होमय लागल… पश्चात्… मुख्य बात पर ऐलाह सब गोटे…
कनियाँ के पिताजी: — देखु कतहु कतहु हमरो पैसा सब फैँसि गेल अई, तैँ एखन एक लाख नेने आएल छी बाद बाकी एक लाख टका हम विवाह पश्चात देब.. से निहोरा जे हमर मान राखि…
भैरू बाबू: –ई नै भ सकैछ… एक एक टा टका हम विवाह सँ पहिने ल लेब… जे बात भेल अइ हम ओहि में किछु नव नै मानव. टका त पहिने ल लेब…
कनियाँ के पिताजी: –अपने हमर विश्वास कएल जाऊ… बराती विदाई आ औरो काज सब सँ निबटला बाद हम अपनेक एक एक पाई चुकता क देब… किछु समय हमरा चाही….
लालकका: –हौ भैरू…कुटूम त आब भए गेलखुन ,जौँ किछु समय माँगै छथुन त कि हर्ज… विवाहक बादे ल लिहअ पैसा… लोक कनि बुढो पुरानक सुनै छै….
भैरू बाबू: –यौ लाल कका नै बुझल अई.. भेल वियाह मोर करबह की… धिया छोरि के लेबह की… पैसा त दोसरा दोसरा ठाम बेसिये दै छल हमरा… तहन त ईंगित में फैंसि गेलौंह… से हम केकरो बात नै मानव… पैसा हमरा पहिनहि चाही.. से सोलहन्नी…
(कनियागत पाँचगोटे में एकटा युवक सेहो छल, जिनका बरदास्त नै भेलैन से बाजि उठलाह )
युवक…. बेस त अपने नैहिये मानलहु. ..कुटमैति जतय लिखलाहा हेतै हेबे करतै.. आब अहाँ अहिठाम कुटमैति करबाक पछ में हमहूँ सब नै छी… से एकलाख हिनकर वापस क दियौन… अहूँ घर… हमहूँ सब घर….
भैरू बाबू: –कोन एक लाख यौ…
युवक: –सेहो बिसैरि गेलौं.. तीन लाख में जे बात भेल छल से ताहि में एख लाख त अपने पेने छियै ने… जे समाज के सेहो जनतब्य छैन…
लाल कका: –हँ हँ, भैरू तु एक लाख त नेने छहुन्ह हुनका सँ…
भैरू बाबू: –(पुन: सांकेतिक रूप में बाहर बजेलखिन कन्यागत के… मुदा एहिबेर कनियाँ के पिताजी संग ओ युवक सेहो बाहर एलाह.)
युवक: –अपने की कहब से जनै छी हम सब… अहाँ एकोटा पाई नै नेने छियैन्ह, मुदा समाज जनै छैथि जे अहाँ एक लाख टका नेने छियैन्ह… से त आब देमै परत… ई बेटी के बाप छैथि… प्रतिष्ठा लेल अहाँ सब जेना खेल बेल नै करै छैथ, संपूर्ण मिथिला में दहेज विरोध के बात भ रहलै.. नव सोच नव विचारक संग लोक परिवर्तन खोईज रहल अई… मुदा अहाँ सन लोक अपन झोरी भरवाक खातिर, बपौती बुझि पकरने छी एहि दहेजिया रिति रिवाज के… बात करै छी राम जानकी के… कहै छी हम मैथिल छी.. त… धूर छीया, एहेन प्रतिष्ठवान मैथिल के.. हे, बंद करू आब ऐहि प्रथा के, जाहि में… ककरहु भरल खेत खरिहान… ककरहु उजरल सगर जहान… आब दहेजक खातिर बेटी बनल छै बलाई… अहाँ सन मैथिल नोटक चकचोनही में किछु नै देखि पाबि रहल छी… देखू.. जागृत भ रहल मिथिला, जागि रहल मैथिल.. आबो ई भावट समेटल जाऊ…
ऐँ यौ, करेज सँ लगौने बेटी के पोसैत काल के सोचै अई जे एकदिन ई बेटी पराया भ जाएत… अपना घरक… हँसी ठहक्का, कनिया पुतरा, आँगन घर, दलान दरबज्जा, सबटा स्मृति, सबटा सपना… फुलडाली संग फुललोढनी सेहो अपन करेज सँ निकालि के द रहला अहाँ के….
पुतहुक रूपमें जानकी त चाही… मुदा दशरथ नै बैनि सकब…. आबो सुधार करू… अन्यथा ओ दुर्दिन सेहो आबि जाईत…. जे कियो भी मैथिल,
अहाँ सब सनक कुल वंश में अपन बेटी देमक लेल तैयार नैहि होएत… तैँ बन्द करू ई “खच्चरैहि “…जाहि में केकरो हित नै अई…..
(नवयुवक के बातक प्रभाव वुझी आ कि एक लाख के नुकसानक डर ई विवाह बाद में आदर्श विवाहक रूप ल लेलक)


text:
नई दिल्ली : बजेट क्यारियर स्पाइसजेट दरभंगा स दिल्ली, मुंबई, और बेंगलुरू स जोड़इ वाला दैनिक उड़ान सेवा के बारेमे घोषणा क देने अछि। दरभंगा, स्पाइसजेट द्वारा उड़ान २ अंतर्गत चुनल गेल छल और विमानन मंत्रालय के क्षेत्रीय कनेक्टिविटी योजना के तहत एयरलाइन के तेरहम गंतव्य और एयरलाइन के घरेलू नेटवर्क पर पचपनवां गंतव्य मे चिन्हित कएल गेल अछि। स्पाइसजेट ८ नवंबर, २०२० स दिल्ली-दरभंगा, बेंगलुरु-दरभंगा सेक्टर सब पर दैनिक रूप में सीधा उड़ान संचालित करत। स्पाइसजेट अहि क्षेत्र सब में उड़ान सेवा संचालन करई के क्रम में पहिल और एकमात्र एयरलाइन के रूप में चिन्हल गेल अछि। स्पाइसजेट ई मार्ग सभक हेतु अपन बोईंग ७३७-८०० के तैनात करबाक प्रतिक्रिया में लैग गेल अछि। एयरलाइन एक-समावेशी परिचयात्मक एक तरफा प्रवर्धन भाड़ा प्रदान कए रहल अछि जे सब मार्ग के लेल रु ३७९९ स शुरू होयत।
दरभंगा बिहार के पांचम सब स पैघ शहर और मिथिलांचल के हृदय के रूप में मानल जाइत अछि । एयरपोर्ट मिथिला क्षेत्रक विभिन्न जिल्ला सब जेना मुझफ्फरपुर, मधुबनी, समस्तीपुर, सीतामढ़ी, चंपारण, सहरसा, पूर्णिया सहित नेपालक मिथिला क्षेत्र जनकपुर, बिराटनगर, सप्तरी, महोत्तरी आदि में सेवा प्रदान करत या कैह सकैत छि जे लाभदायक प्रमाणित होयत।
यदि याद कएल जाय त अपना सब ई देख सकैत छि जे नागरिक उड्डयन मंत्रालय क्षेत्रीय उड़ान कनेक्टिविटी के प्रोत्साहित करबाक लेल या हवाई यात्रा के किफायती बनेबाक लेल अक्टूबर १०, २०१६ में क्षेत्रीय उड़ान योजना शुरू केने छल। तेखन स बिडिंग के तीन चरण पूरा भ चुकल अछि। पहिल आरसीएस- उड़ान प्रधानमंत्री नरेन्द्र मोदी अप्रिल २७ २०१७ क शिमला में शुरू केने छलाह।


text:
बैसार मे निम्नलिखित प्रस्ताव पर चर्चा कायल गेल। आजुक बैसार मे आगामी 23, 24, 25, 26 मार्च 2018 केँ रामनवमी केँ सुअवसर पर आयोजित वाणेश्वरी भगवती महोत्सव केँ रजत जयंती क' ऐतिहासिक स्तर पर सफलता पूर्वक संपन्न करेबाक लेल प्रखंड स्तर पर स्वागत समिति गठन करबाक निर्णय लेल गेल। स्वागत समिति केँ घोषणा अगिला दस दिनक भीतर कायल जायत। ऐहिक संगे पुरनका प्रबंधन समिति केँ भंग करी नवा प्रबंधन समिति केर गठन पर विचार सेहो कायल गेल।
प्रबंधन समिति केँ घोषणा अगिला15 दिनक भीतर करबा पर विचार कायल गेल। आजुक बैसार मे बहुत रास आन मुद्दा पर सेहो चर्चा भेल। बैसार मे आजुक सभ मुद्दा पर सर्वसम्मति सँ निर्णय लेल गेल। बैसार मे डॉ राम मोहन झा, नरेंद्र नारायण दास, दुर्गानंद झा फुल कुमार झा, बिहारी सदाय, प्रोफैसर उमेश चंद्र झा, श्रीमती सुंदर मणि देवी, श्री लक्ष्मण कुमार झा, श्री सुखदेव मंडल, श्री राघवेंद्र झाक संगे संग बहुत गोटा उपस्थित छलथि। बैसारक अंत मे समिति केँ अध्यक्ष राघवेंद्र झा बैसार मे उपस्थित होयबाक लेल सभ सदस्य लोकनि केँ आभार व्यक्त केलनि।


text:
दरभंगा। महाराजाधिराज कामेश्वर सिंह जन्म दिवस समारोह क अध्यक्षता करैत पटना उच्च न्यायालय क न्यायमृर्ति मृदुला मिश्र पांडुलिपि क चोरी आ धरोहर क सुरक्षा-सरंक्षा क लेल आमजन क रुचि नहि रहेबा पर खेद जतउलथि। ओ कहला जे अधिकार क संग हमर किछु कर्तव्य सेहो अछि।
विरासत संरक्षण सेहो हमर नैतिक कर्तव्य अछि। असंतोष क उभार पर ट्रेन कए टार्गेट बनेबाक ओ अनुचित कहलथि। महाराजाधिराज कामेश्वर सिंह कल्याणी फाउंडेशन क दिश स शनिदिन कए स्थानीय कल्याणी निवास मे आयोजित एहि समारोह क शुरुआत महाराजा क चित्र पर माल्यार्पण स भेल।
एहि अवसर पर विशिष्ट अतिथि महाराष्ट्र क पुणे स आएल छत्रपति शिवाजी महाराज क सेनापति खांडेराव क वंशज आ अधिवक्ता सत्यशील राजे दभदे आ मुुंबई स आएल इतिहास क मर्मज्ञ अक्षय चौहान मिथिला क अतिथि सत्कार, एहि ठाम क भाषा, व्यवहार आदि क प्रशंसा करैत कहलथि जे महाराजाधिराज कामेश्वर सिंह मिथिला क रोल मॉडल छलथि, जे विकास क लेल सक्रिय छलथि। ओ एहि सांस्कृतिक विरासत क आदान-प्रदान क सेतु बनताह। ओ मिथिला क्षेत्र क लोक द्वारा प्रवास मे अपन संास्कृतिक विरासत कए प्रतिष्ठित करेबा लेल प्रयास क आवश्यकता सेहो जतउलथि। महाकवि विद्यापति रचित गोसाउनिक गीत स शुरू भेल कार्यक्रम क संचालन करैत ट्रस्टी डा. हेतुकर झा फाउंडेशन क गतिविधि क विस्तार स जानकारी देलाह। धन्यवाद ज्ञापन प्रमुख न्यासी आशुतोष सिंह ठाकुर केलथि।


text:
मौसम विभाग अप्पन पूर्वानुमान मे कहने अछि कि अगिला एक - दू दिन मे राज्य केँ मौसम मे कोनो खास परिवर्तनक संभावना नहि अछि। एहि दौरान मौसम साफ आओर अधिकतम - न्यूनतम तापमान मे उतार-चढ़ाव जारी रहत। मौसम साफ भेला सँ जनजीवन सामान्य भ' गेल अछि। ठंड सँ लोग सभकेँ राहत भेटल अछि।
पटना स्थित मौसम विज्ञान केंद्रक मुताबिक कैल्हि मंगल दिन पटना केँ न्यूनतम तापमान 8.1 डिग्री, भागलपुर केँ 9.0 डिग्री आओर गया केँ 6.5 डिग्री सेल्सियस दर्ज कायल गेल। मिथिलांचल समेत सगर बिहार केँ अधिकतम तापमान 23 डिग्री सेल्सियस केँ करीब रहबाक अनुमान अछि।


text:
कोसीक तांडव
कोसी जखैन अपन मुहँ खोलैत छथि तऽ , कम सँ कम पचास कोस ।
अपन पितामहिक मुहेँ चर्चा सुनल छल …
कहलैनि – हमर भाऽ पं०-गणेश्वर झा कहलैनि जे सौ वर्ष में कोसी अपन दिशा बदलैत छथि,किंतु कहियो मधुबनी जिलान्तर्गत कोठिया गाम स्थिति भैरव स्थान सँ पुवे ।
आय तक बाबा भैरव अपन प्रभाव सँ त्रिशुलक नोक पर, कोसीक वेग रोकि केँ राखल ।
ओना तऽ सब नदि मिथिलाक चरण पखारैत आगु बढैत छथि ,किंतु कोसी अपन उग्र स्वभावक कारण महादेवक कोप भाजन हुवै पड़लै नि ।
महादेवक अनुकम्पा देखु जे गणिमामयी मिथिलाक कोन तरहे रक्षा करैछ, जिनकर महिमा वृहद्विष्णु पुराणक मिथिला माहात्म खंड में आदिकाल सँ वर्णित अछि ,|
जेतय डेग-डेग पर अद्भुत आध्यात्मिक अवशेष विद्यमान अछि-|
- डेग-डेग पर नदी सरोवऱ,
- शिवालय में बंम -बंम सोर,
- उगना बनि शिव शंकर नाचथि,
- पुण्यभुमि मिथिला के कोर।
- —श्रीमती रूबी झा


text:
त्रेतायुग में भगवान् राम सरयूक तट पर अवस्थित अयोध्या नगरी मे विष्णुक अवतारक रूपमे जन्म लेलनि।
विक्रमादित्य परम्पराक आधार मान्यता-प्राप्त ओहि जन्मस्थान पर विशाल मन्दिर बनाओलनि। ई कथा फ्रांसिस बुकानन अपन गोरखपुर रिपोर्टमे 1810 ई.मे लिखैत छथि।
विक्रमादित्यक बनाओल मन्दिर जखनि कालक्रमसँ ध्वस्त भए गेल तखनि 12म शतीमे गहड़वालक राजा गोविन्दचन्द्रक सामन्त अनयचन्द्र जन्मस्थान पर विशाल मन्दिर बनओलनि जेकर शिलालेख विवादित ढाँचा खसएबाक क्रम मे 6 दिसम्बर, 1992 कें भेटल छल।
15-16 शतीमे मिथिलाक एकटा राजा एतए तीर्थयात्राक क्रममे गेलाह। ओतए रामजन्मभूमि पर अवस्थित मन्दिरमे भगवानक मूर्तिक दर्शन केलनि. ओतए भगवान् श्रीराम माता कौशल्याक कोरामे स्थापित रहथि। राजा सोनाक छोट घंटी चढओलनि। ओतए परम्परानुसार सोनाक घंटी चढाओल जाइत छल। ओतए दीप जराए मन्दिर प्रांगणमे एक चबूतरा पर पितरक श्राद्ध केलनि।– ई कथा रुद्रयामलक सारोद्धारक तीर्थविधान नामक अंशमे उपलब्ध अछि, जकर पाण्डुलिपि हमर संग्रहमे सुरक्षित अछि आ एकर आधार पर आलेखक प्रकाशन सेहो भेल अछि। एहि अंशक रचनाकाल आन्तरिक आ बाह्य स्रोतक आधार पर 51-16 शती सिद्ध होइत अछि।
अयोध्यायां सरित्तीरे स्वर्गद्वारे नराधिपः।।45।।
विप्रेभ्यो दक्षिणां दत्वा गत्वा रामालयं प्रति।
निलीनं जननीक्रोडे नीलाम्बुजसमप्रभम्।।46।।
प्रणम्य राघवन्तत्र जन्मभूमौ विधानतः।
कृत्वा प्रदक्षिणं सम्यक् स्थापयामास मन्दिरे।।47।।
किङ्किणीं हाटकमयीं शिंजितां चपलां शुभाम्।
यदि रामालये कश्चिद् दद्यात् स्वर्णघण्टिकाम्।।48।।
न तत्कुलविनाशः स्यात् सर्वे स्युः पुत्रपौत्रिणः।
न काचिद्विधवा नारी तस्य वंशे भविष्यति।।49।।
स्वाङ्के निधाय तनयं कौशल्येव राघवम्।
मोदते तद्गृहे नारी सर्वाभरणभूषिता।।50।।
घृतदीपं प्रतिष्ठाप्य राजा तत्र प्रणम्य च।
चत्वरे श्राद्धमकरोत् पूर्वजानां कृते ततः।।51।।
कृतकर्मा नृपस्तत्र नत्वा विष्णुहरिं पुनः।
लोकनाथं शिवं नत्वा पर्व्वते विजने वने।।52।।
सरयूतीरमाश्रित्य गोप्रतारं गतः पुनः।
गाः पस्पर्श बहुशो घ(टोध्न्यो हे) म भूषिताः।।53।।
कार्तिकैकादशीं प्राप्य शुक्लपक्षे नराधिपः।
विष्णोर्जागरणं कृत्वा स्वदेशं प्राचलन्मुदा।।54।।
1575 ई.मे गोस्वामी तुलसीदास रामचरित मानसक रचना केलनि तँ ओ लिखैत छथि जे चैत्रशुक्ल नवमीकें हम हरिक पद पर माथ राखि ई रचना आरम्भ करैत छी।
संबत सोरह सै एकतीसा। करउँ कथा हरि पद धरि सीसा।।2।।
नौमी भौम बार मधुमासा। अवधपुरीं यह चरित प्रकासा।।
जेहि दिन राम जनम श्रुति गावहिं। तीरथ सकल तहाँ चलि आवहिं।।3।।
असुर नाग खग नर मुनि देवा। आइ करहिं रघुनायक सेवा।।
जन्म महोत्सव रचहिं सुजाना। करहिं राम कल कीरति गाना।।4।।
1535 ई.क लगभगमे वृन्दावन दास बंगला भाषामे चैतन्य-भागवतक रचना केलनि तँ ओहिमे ओ उल्लेख करैत छथि जे महाप्रभु चैतन्य अयोध्या गेलाह आ ओतए रामजन्मभूमि देखि भावावेशसँ कनलाह।
अयोध्या
तवे गेला नित्यानन्द अयोध्या नगर।
राम जन्मभूमि देखि कान्दिला विस्तर।।122।।
एतए स्पष्ट कए दी ओ सभ स्थान पर जाए भावावेशसँ कनैत छथि। हुनक क्रन्दन वर्णन सँ मन्दिरक टूटब नहिं मानल जा सकैत छैक।
1590 ई. मे जखनि अबुल फजल आइन-ए अकबरी लिखलनि तखनि ओ अयोध्यामे रामजन्मभूमिक उल्लेख विस्तारसँ केने छथि जे केना रामनवमीक दिन लाखोंक संख्यामे भक्त एतए अबैत छथि आ भगवान श्रीरामक दर्शन करैत छथि। ओ अयोध्यामे ओहि स्थान पर कोनो मस्जिदक उल्लेख नै करैत छथि। माने 1590 धरि ओतए मस्जिद नै, मन्दिर छल।
1610 ई.मे जखनि विलियम फिंच नामक यात्री अयोध्याक सम्बन्धमे लिखैत छथि तँ ओतए कोनो मस्जिदक चर्चा नै करैत छथि बल्कि रामक रूपमे भगवान् विष्णुक अतवारत उल्लेख करैत छथि।
1631 ई.मे जाॅन्स डे लेट (Joannes De Laet) नामक यात्री De Imperio Magni Mogolis Sive India Vera Commentarius प्रकाशित केलनि तँ ओहो विलियम फिंचक द्वारा कहल गेल सभटा बात लिखलनि।
1934 ई.मे थॉमस हरबर्ट (Thomas Herbert) Some Years Travels Into Divers Parts of Africa and Asia the Great नामक पुस्तक प्रकाशित केलनि तखनि ओ लिखैत छथि जे अयोध्यामे बहुत रास पुरातात्त्विक महत्त्वक स्मारक अछि जाहि मे एकटा ओहो मन्दिर अछि जे कहल जाइत छैक जे हिन्दू गणनाक अनुसार 994500 वर्ष पूर्व रामचन्द्रक द्वारा बनाओल गेल छल। – एतए स्पष्ट अछि जे अनयचन्द्रक द्वारा मन्दिर सेहो पुरान भए गेल रहैक आ जनमानसमे ओकर निर्माणक इतिहास बिसरा गेल छल। तखनि ओकरा रामचन्द्रक द्वारा बनाओल कहल जाए लागल छल।
1660 ई.मे औरंगजेबक आदेशसँ अयोध्याक तीन मन्दिर ध्वस्त कएल गेल- स्वर्गद्वार मन्दिर, त्रेता का ठाकुर मन्दिर आ जन्मभूमि मन्दिर। ओहि कालमे अवधक गवर्नर फिदाइ खान रहए। ओतए मूल मन्दिरक 14 टा स्तम्भ यथावत् रहए देल गेलैक आ बाँकी अंशकें तोडि तीन टा गुंबद बला मस्जिद बना देल गेल।
1950 ई. मे एहि 14 स्तम्भक स्थान निर्धारण शिवशंकर लालक द्वारा कएल अछि तकर चित्र एहि रूपमे अछि।
मन्दिर ध्वस्त भेल, मस्जिद बनियो गेल मुदा ई स्थित बेसी दिन नै चलल। भक्त हिन्दू लोकनि फेर अपन पूजा-पाठ ओही ढाँचामे करए लगलाह। गर्भगृहक स्तम्भ छले। 1675 ई. धरि ई स्थिति आबि गेल।
1675 ई.मे जखनि लालदास अवधविलास नामक महाकाव्य लिखलनि तँ ओ जन्मासनक चर्चा कएलनि जे जँ कोनो बालक एहि जन्मासनक स्पर्श करैत अछि तँ ओकर सभ रोग-व्याधि दूर भए जाइत अछि। लालदास एतय एकटा मान्यताक उल्लेख केने छथि। आइयो पटनामे अगमकुआँक पानिसँ नहेला पर बच्चाक सुखौंती बिमारी दूर हेबाक मान्यता अछि।
नोमी चैत मास उजियारी। व्रत्त करै दरसन नर नारी।।
जो बालक परसै जन्मासन। रोग दोष गृह व्याधि बिनासन।।
एकर अर्थ ई भेल जे 1675 ई. धरि ओहि तथाकथित मस्जिदमे पूजा-पाठ आरम्भ भए गेल। मूर्ति नै छल, मुदा जन्मासन छल एकटा बेदीक रूपमे। एकरे जन्मस्थान मानल जाए लागल।
औरंगजेबक समकालीन इतिहासकार सुजान राय भण्डारी जखनि खुलसतु-त तबारीख लिखलनि तँ ओहो अयोध्याकें भगवान रामक जन्मस्थान रहबाक कारणें सभसँ पवित्र नगर मानलनि।
1759-60मे राय चतुरमन जे अयोध्यामे प्रसिद्ध दर्शनीय स्थान सभमे राजा रामचन्द्रक जन्मस्थान अछि।
1767 ई.मे जखनि जोसेफ टिफैनथेलर जिनका भारतमे भूगोलक जनक कहल गेल अछि, अयोध्याक वृत्तान्त लिखलनि तँ ओ रामजन्मस्थानक विस्तारसँ वर्णन कएलनि। ओ अपन पुस्तक Description Historique Et Geographique De L’inde में लिखैत छथि जे औरंगजेब इ मन्दिर ध्वस्त कए मस्जिद बनाओल। केओ केओ कहैत छथि जे ई बाबरक बनाओल थीक।
टिफैनथेलर लिखैत छथि जे कसौटी पाथरक खम्भाक बाद वामाकात एकटा वेदी अछि, जे 15 फीट चौड़ा आ 17 फीट लम्बा आ 5 इंच ऊँच अछि। हिन्दी ओकरा बेदी कहैत छथि आ मानैत छथि जे एतए रामक जन्म भेल छल। हिन्दू ओकर परिक्रमा करैत छथि आ बेदीक सामने झुकि प्रणाम करैत छथि।
1801 ई.मे C. Mentelleक पुस्तक Cosmography (Cosmology), on Geography, on Chronology and on Ancient and Modern History छपल तँ ओहिमे लिखल गेल जे अयोध्यामे रामक राजमहल छल जतए हुनक अवतार मानल जाइत अछि। एहि स्थानकें आ काशी आ मथुरामे सेहो औरंगजेब मन्दिर सभ ध्वस्त केलक।
1810 ई.मे फ्रांसिस बुकानन अयोध्याक सर्वेक्षण केलनि। एहि मस्जिदसँ एकटा शिलालेख हुनका भेटलनि। जे पढबाक लेल आ अंगरेजी अनुवाद करबाक लेल ओ कोनो स्थानीय मौलबी कें देलनि। ओ मौलबी ओहिमे मारते रास बात सभ जोड़ि, खिस्सा-पिहानी लीख हुनका दए देलनि। ओएह आधार बनल। आ बादमे बाबरक नाम दृठतापूर्वक लेल जे लागल। मुदा बुकानन जखनि अयोध्याक नक्शा प्रस्तुत कएलनि तँ ओहो बाबरी मस्जिद नहिं लीखि ओहि स्थान कें जन्मस्थानक रूपमे चिह्नित केलनि आ हिन्दू मन्दिरक चिह्नक व्यवहार केलनि। हुनके नक्शामे मस्जिदक लेल दोसर चिह्न देल गेल अछि। एकर अर्थ भेल जे 1810 ई. मे ओ स्थान जन्मस्थान कहबैत छल, बाबरी मस्जिद नै।
1855 सँ 1858 धरिक अनेक गजेटियर आ तीर्थयात्रीक साक्ष्यक अनुसार रामनवमीक दिन लाखों यात्री ओतए अबैत रहलाह।
1858 ई.मे महाराष्ट्रक तीर्थयात्री विष्णुभट्ट गोडसे वसीकर द्वारा प्रस्तुत वृत्तान्त सभसँ विस्तृत अछि।
1858 ई.मे हिन्दू-मुस्लिम विवाद बढल। पंजाबसँ 25 टा सिख आबि जखनि विवादित ढाँचाक गर्भगृह मे पूजा-पाठ-हवन आदि आरम्भ केलनि तँ एकटा खातिब सैय्यद मुहम्मद थाना मे आवेदन देलनि जे बीच मस्जिदमे पुरना जमानामे सैकड़ों वर्षसँ जतय वेदी छल ओहि ठाम एक कातमे ई सिख लोकनि पूजा-पाठ कए रहल छथि। ई मस्जिद थीक, तें हिनका सभकें निकालल जाए। मस्जिद होएबाक पहिल दाबा यैह थीक, जाहिमे ओतए सैकड़ों वर्षसँ वेदी होएबाक बात स्वीकारल गेल अछि।
मुस्लिम दिससँ एकटा एहन कागज देखाओल जा रहल अछि जे 1860 .क थीक जाहिमे कहल गेल अछि जे ई नानकार हुकुम बोर्डक दिससँ जारी कएल गेल अछि, जखनि कि 1858 ई.मे भारतसँ बोर्ड समाप्त भए गेल छल।
एकटा दस्तावेजमे देखाओल गेल अछि बाबरक आदेश पर जे मीर मीर बाकी मस्जिदक निर्माता कहल गेल अछि ओ मीर बाकी 1860क दशक मे जीवित पीठीसँ मात्र पाँच पीढी पूर्व भेल छल। एहिमे एक पीछीक लेल 105 वर्ष होइत अछि जे असम्भव छैक आ तें ई दस्तावेज फर्जी अछि।
एकर विपरीत 1870 ई.मे अवधक सेटलमेंट आफिसर पेट्रिक कार्नेगीक एकटा पुस्तक “A Historical Sketch of Fyzabad Tehsil, including the former Capitals, Ajudhia and Fyzabad” छपल तँ ओहिमे जे विवादित ढाँचाक फोटो छपल ताहिमे ओकरा बाबरक मस्जिद आ रामक जन्मस्थान दूनू कहल गेल अछि।
1902 ई.मे तारीख-ए-अयोध्या पुस्तक छपल तँ ओहिमे एहि ढाँचाकें मस्जिद नै, जन्मस्थान मानल गेल। एही फोटोमे देखाओल गेल अछि जे हिन्दूलोकनि पूर्वी द्वारसँ प्रवेश कए रहल छथि।
1934 ई.मे एकबेर हिन्दूलोकनि एहि ढाँचा पर आक्रमण कए एकरा क्षतिग्रस्त कएलनि तँ सामूहिक अंगरेज सरकार सामूहिक जुर्माना लगाए एकर मरम्मत कराओल।
एहि मस्जिदमे केवल शुक्र दिन नमाज होइत छल आ 1949 ई.मे विधिवत् श्रीरामक मूर्ति राखि पूजा-पाठ आरम्भ भेल।
एहि प्रकारें देखैत छी जे 1855 ई. धरि एहि स्थान पर मुस्लिमक कोनो उपस्थिति नै छल। एकर बादसँ श्रीरामक जन्मस्थान पर मुसलमानलोकनि अपन दावा आरम्भ केलनि, फर्जी दस्तावेज सभ बनबाओल गेल आ संघर्षक युग आरम्भ भेल। एकरा समाप्त करबाक लेल अंगरेज अधिकारी उत्तर दिस द्वार सेहो खोलओलनि, मुदा क्रमशः मुसलमानलोकनि प्रभावी होइत गेलाह आ जन्मस्थान छिनाइत गेल।


text:
पूर्णिया समेत चारिटा नव एयरपोर्ट लेल केंद्र राज्य मे समझौता
एहि सालक अंत तक उड़त सेवा विमान
मुख्य समदिया
पटना । बिहार मे मचल सियासी घमासान क बीच एकटा सुखद समाद अछि। कई बेरक निजी प्रयास क बाद आखिरकार केंद्र सरकार मिथिला कए हवाईसेवा स जोड़बा लेल बिहार सरकार संग समझौता केलक अछि। आब ओ सपना एहि सालक अंत तक पूरा भ जायत, जे मिथिलाक लोक बर्षों स देख रहल छलथि। बिहार मे पटना आ गया क अतिरिक्त रक्सौल, मुजफफरपुर, भागलपुर, पूर्णिया आ दरभंगा स विमान सेवा शुरु करबा लेल केंद्र सरकार आ राज्य सरकारक बीच एमओयू पर हस्ताक्षर भ गेल। एहि साल छठि पर्व से पूर्व दरभंगा आ पूर्णिया स सेवा शुरु भ जेबाक उम्मीद अछि। जदयू नेता संजय झा एहि बारे मे सूचना दैत कहलथि जे सबसे पहिने दरभंगा स रायपुर लेल सेवा प्रारंभ कैल जाएत । बाकी ठाम स रनवे विस्तार आ किछु आधारभूत संरचनाक निर्माणक बाद अगिला साल क शुरुआत धरि सेवा शुरु होएत।
केंद्र सरकार शुक्रदिन बिहार क बिहटा मे राज्यक तेसर अंतरराष्ट्रीय एयरपोर्ट बनेबा लेल सेहो बिहार सरकार संग एमओयू पर हस्ताक्षर केलक। बिहार सरकार दिस स नीतीश कुमार आ केंद्र सरकार दिस स केन्द्रीय विमानन मंत्री पी अशोक गजपति राजू एमओयू पर हस्ताक्षर केलथि।
मुख्यमंत्री नीतीश कुमार क अध्यक्षता मे भेल एहि बैसार मे केंद्र आ राज्य क बीच कईटा समझौता पर हस्ताक्षर भेल। एहि अवसर पर मुख्यमंत्री नीतीश कुमार कहला जे बिहार मे हवाई सेवाक विस्तार बहुत जरूरी अछि। बिहार तेजी स विकास क रहल अछि एहन में हवाई सेवाक मांग बढि गेल अछि। नीतीश गया एयरपोर्ट पर विशेष ध्यान देबा लेल केंद्र स आग्रह केलथि। नीतीश कहलथि जे गया केवल बौद्ध नहि बल्कि पिंडदान देबा लेल सेहो बहुत लोक अबैत छथि, एहन मे गया मे असीम संभावना अछि। नीतीश कहला जे राज्य मे सेवा विस्तार लेल जे रियायत संभव होएत ओ देल जायत। राज्य सरकार विमानन कंपनी कए सब तरहक छूट आ सुविधा देबा लेल तैयार अछि। केंद्रीय मंत्री अशोक गजपति राजू कहलथि जे देश में हवाई सेवाक मांग बढल अछि आ हमर सब जे लक्ष्य तय केलहुं अछि ओकरा बिहार पूरा क सकैत् अछि। बिहार मे सेवा विस्तार लेल केंद्र गंभीर अछि। ओ उम्मीद जतौलथि जे राज्य सरकार शीघ्र जमीनक अधिग्रहण क प्राधिकरण कए सौंप देत।
दोसर दिस बिहटा मे अंतरराष्ट्रीय एयरपोर्ट बनेबाक काज सेहो शुरु भ जायत। बिहार सरकार जमीन अधिग्रहण क काज कए समय स पूरा करबाक वचन देलक अछि। राज्य सरकार एकरा लेल 270 करोड़ आवंटित क चुकल अछि।
एयरपोर्ट निर्माण कार्य कए अंतिम रूप देबा लेल मुख्यमंत्री सचिवालय स्थित संवाद भवन मे केंद्रीय विमानन मंत्री पी अशोक गजपति राजू आ बिहार के मुख्यमंत्री नीतीश कुमार क बीच सहमति पत्र पर हस्ताक्षर भेल। संवाद भवन मे बिहार सरकार क तमाम अधिकारी समेत रक्षा मंत्रालय खास क दरभंगा, बिहटा आ पूर्णिया एयरबेसक कमांडर सेहो उपस्थित छलथि। पूर्णिया आ दरभंगा क जिलाधिकारी कए सेहो जमीन अधिग्रहणक प्रक्रिया तेज करबा लेल कहल गेल अछि।


text:
महिला दिवस पर विशेष : महिला कए स्वरोजगार आ स्वाबलंबन बनेबा लेल 1962 मे भेल छल स्थापना
दरभंगा । महिला दिवस पर सब ठाम आइ एक सुर स महिला कए स्वरोजगार आ स्वाबलंबन बनेबा लेल अपील कैल जा रहल अछि। मुदा वर्ष अपील महज मंच स ताली सुनबा लेल कैल जाइत रहल अछि। किया त सच किछु आओर अछि। महिला कए स्वरोजगार आ स्वाबलंबन बनेबा लेल खुलल संस्थान क प्रति लोक आ सरकारक नजरि उपेक्षा स भरल रहल अछि। 1962 मे मैट्रिक पास युवती कए स्वरोजगार आ स्वाबलंबन बनेबा लेल प्रशिक्षित करबा क महत्वाकांक्षी योजना क तहत राज्य सरकार क विज्ञान आ प्रावैधिकी विभाग दरभंगा मे एकटा राजकीय महिला औद्योगिक विद्यालय स्थापित केने छल। आइ स्थिति इ अछि जे एहि संबंध मे बहुत कम लोक लग जानकारी अछि । कादिराबाद स्थित पॉलिटेक्निक कॉलेज परिसर मे स्थित इ राजकीय महिला औद्योगिक विद्यालय 1962 स चलि रहल अछि, मुदा लगभग एक दशक स मृतप्राय भ चुकल अछि । एहि संस्थान मे विगत सत्र स कोनो नामांकन नहि भेल अछि। प्रधानाध्यापक आ शिक्षिका क सबटा पद कई साल स रिक्त अछि। एकर बंगलानुमा भवन कए पोलिटेक्निक क कर्मचारी अपना रहबा लेल उपयोग करैत छथि। वर्तमान मे एहि ठाम एकटा अंशकालीन लिपिक आ एकटा गार्ड कार्यरत छथि, मुदा हिनकर दुर्दशा इ अछि जे संस्थान क एकटा बोर्ड तक अस्तित्व मे नहि बचा सकलाह।
तत्कालीन राज्यसभा सांसद डा कामेश्वर सिंह क सहयोग स पहिने इ पुरान बस स्टैंड क निकट स्थित राज पॉलिटेक्निक कॉलेज क कैंपस मे खोलल गेल छल। वर्ष 1968 मे एकरा नव पॉलिटेक्निक कॉलेज परिसर मे शिफ्ट कैल गेल।
एहि ठाम छात्रा कए सिलाई-कटाई, खिलौना आ गुड़िया निर्माण, काशीदाकारी आदि स संबंधित चारिटा कोर्स मे एक वर्षीय सर्टिफिकेट कोर्स क प्रशिक्षण देल जाइत छल। एहि ठाम सिलाई आ कटाई पाठ्यक्रम मे 25टा छात्रा कए आ हाथ काशीदा आ मशीन कशीदा, हाथ बुनाई आ मशीन बुनाई आओर खिलौना आ गुड़िया निर्माण पाठ्यक्रम मे 10-10टा छात्रा क नामांकन लेल जाइत छल। पहिने इ संस्थान राज्य सरकार क योजना अंतर्गत संचालित कैल जाइत छल, जेकरा एक मार्च 1998 कए नियमित क देल गेल।
एहि ठाम शिक्षक आ शिक्षकेत्तर कर्मचारी क सातटा पद स्वीकृत अछि। एहि मे स एकटा प्रधानाध्यापिका, एक वरीय अध्यापिका, दूटा कनीय अध्यापिका, एकटा दाई, एकटा दरबान आ एकटा अंशकालीन लिपिक शामिल अछि, मुदा वर्ष 2000 स स्थानांतरित भ गेला पर एहि ठाम शिक्षिका क सबटा पद रिक्त अछि।
वर्ष 2000 से मात्र एकटा कनीय अध्यापिका क सहारे लचर ढ़ंग स प्रशिक्षण कार्य चलैत रहल। वर्ष 2011 मे हुनको बदली क देल गेल जेकर बाद छात्रा एहि ठाम नामांकन लेबा स परहेज क लेलथि। सत्र 2003-04 आ 2004-05 मे एहि ठाम कोनो नामांकन नहि भेल। सत्र 2005-06 मे सबटा पाठ्यक्रम मिला कए मात्र 10टा, सत्र 2006-07 मे मात्र 13टा, सत्र 2007-08 मे 5टा आ सत्र 2008-09 मे 14टा नामांकन भेल। सत्र 2009-10 स नामांकन नहि भ रहल अछि।
वर्तमान मे एहि ठाम एकटा अंशकालीन लिपिक आ एकटा गार्ड कार्यरत छथि, मुदा संस्थान क बोर्ड तक लापता भ चुकल अछि। संस्थान क प्रभारी, विज्ञान आ प्रावैधिकी विभाग क निकासी आ व्ययन पदाधिकारी रेवती रमण झा संस्थान क एहि हालत पर कहैत छथि जे राज्य क सबटा महिला औद्योगिक विद्यालय जेकां इ सेहो शिक्षिका क अभाव झेल रहल अछि। छात्रा नामांकन नहि करा रहल छथि। शिक्षिका क नव नियुक्ति होएत तखने हालात मे बदलाव आबि सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
गुरमुखी लिपि
गुरमुखी लिपि (IPA: [ɡʊɾmʊkʰi]; Gurmukhi: ਗੁਰਮੁਖੀ) एक लिपि छी जहिमे पञ्जाबी भाषा लिखल जाइत अछि । गुरमुखीक अर्थ होइत अछि गुरूसभक मुखसँ निकलल होए । अवश्य ई शब्द ‘वाणी’ कऽ द्योतक रहल होएत, कियाकी मुख सँ लिपिकें कोनो सम्बन्ध नै अछि । मुदा वाणी सँ चलि ओ वाणी कऽ अक्षरसभक लेल ई नाम रूढ़ भऽ गेल । याह प्रकार गुरूसभद्वारा अपन प्रभाव सँ पञ्जाबमे एक भारतीय लिपिकें प्रचलित केलक । नै तँ सिन्ध जका पञ्जाबमे सेहो फारसी लिपिकें प्रचलन भ रहल छल आ एहि लिपि बनल रहि सकैत छल ।
ई लिपिमे तीन स्वर आ ३२ व्यञ्जन अछि । स्वरसभक संग मात्रासभ जोड़ अन्य स्वर बनाए लेल जाइत अछि । एकर नाम अछि उड़ा, आया, इड़ी, सासा, हाहा, कका, खखा इत्यादि। अन्तिम अक्षर ड़ाड़ा छी । छठम् अक्षर सँ कवर्ग आरम्भ होइत अछि आ शेष अक्षरसभक (व) धरि एहि क्रम अछि जे देवनागरी वर्णमालामे अछि । मात्रासभक रूप आ नाम ई प्रकार अछि । ट कऽ साथ (मुक्ता), टा (कन्ना), टि (स्यारी), टी (बिहारी), ट (ऐंक ड़े), ट (दुलैंकड़े), टे (लावाँ), टै (दोलावाँ), (होड़ा), (कनौड़ा), (टिप्पी), ट: (बिदै) । ई वर्णमालामे प्राय: संयुक्त अक्षर नै अछि । यद्यपि अनेक संयुक्त ध्वनिसभ विद्यमान अछि ।
गुरमुखी वर्णमाला[सम्पादन करी]
गुरमुखी लिपिमे ३५ वर्ण होइत अछि । पहिने तीन वर्ण नितान्त खास अछि कियाकी ओ स्वर वर्णसभक आधार होइत अछि। मात्र ऐराकें छोड़ि बाकी पहिने तीन वर्ण अकेले कतौ नै प्रयुक्त होएत । विस्तारसँ समझवाक लेल स्वर वर्ण देखी ।
गुरमुखी-देवनागरी तुलना[सम्पादन करी]
गुरमुखी अक्षर[सम्पादन करी]
गुरमुखी लिपिक युनिकोड[सम्पादन करी]
गुरमुखी लिपिक युनिकोड प्रसार U+0A00 सँ U+0A7F धरि अछि । गुरमुखीक लेल युनिकोडक प्रयोग शुरु भेल अखनो ज्यादा दिन नै भेल अछि । पञ्जाबीक बेसीतर जालघर अखन युनिकोड नै अपनेनाए अछि ।


text:
विलियम ब्लेक
विलियम ब्लेक (२८ नभम्बर १७५७ - १२ अगस्ट १८२७) अङ्ग्रेजी चित्रकार एवम् कवि छल । अपन जीवनकालमे हुनका कवि विधामे आ रोमान्टिक धारमे अतुलनिय व्यक्ति मानल जाएत अछि । एक कला विशषज्ञ हुनका फार एन्ड अवे द ग्रेटस्ट आर्टिस्ट ब्रिटेन ह्यास एभर प्रडुयुस्ड कहै विश्लेषण कएल गेल अछि । सन् २००२ बिबिसीक सर्वेक्षणमे सय महान् बेलायतवासीमे ब्लेक ३८अम स्थानमे छल । तीन वर्ष बाहेक ओ अपन जीवनकाल लण्डनमे बितालक । कल्पनाशील उनकर कलामे भगवानक आ मानवक अस्तित्वक विषयसभ पावैत अछि ।
अपन समकालीन व्यक्तित्वसभ ओसभसँ फरक विचार राखक एहि कारण हुनका पागल सेहो कहैत छल मुदा पछा विशलेषकसभ उनकर प्रस्तुती , कला शैली आ दार्शनिक विषयसभके केलाए हुनका उच्च तहमे राखने अछि । १८ शताब्दीमे देखिएल उनकर कविता आ चित्र कलासभके रोमान्टिक धारमै वर्गीकरण कएल गेल अछि ।
सुरुवाती जीवन[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Recent Discovery of the Location of William Blake's Grave.
- The William Blake Archive, a multi-media archive, sponsored by the Library of Congress
- Blake२५०: २००७ London festival celebrating २५० years of William Blake's influence
- Paintings of William Blake


text:
धर्मेन्द्र झा, मुम्बई। जुलाई १३, २०१५. मैथिली जिन्दाबाद!!
“मैथिलीक गाड़ी दौड़ रहल अछि”
काल्हि दिनांक १२.०७.२०१५ के रवि दिन मुंबई स्थित नालासोपारा में दिसम्बर में होमय वाला अंतर्राष्ट्रीय मैथिली सम्मेलन केर तैयारी हेतु बैठक संपन्न भेल। एहि मे कमल जी, धनंजय झा जी केर देखरेख में ई महान मैथिल सम्मलेन होयत से निर्णय लेल गेल। बैसारक जोश आ तैयारी केर मूल भावना यैह छल जे एखन धरि भेल तमाम सम्मलेन सँ बेहतर ई सम्मेलन बेहतरीन होयत।
एही मीटिंग केर तुरन्त बाद दहेज़ मुक्त मिथिला केर संरक्षक पंडित धर्मानन्द झा अपन वचन पूर्ति करैत सुपुत्र केर विवाह दहेज़ मुक्त ठीक कैलथि से शुभ समाचार सब आगंतुक लोकनि केँ सुनेला। हुनकर उठाओल कदम समाज में एक टा अनुकरणीय उदहारण अछि और प्रेरणादायी सेहो, लोक केँ एहि सँ सिखबाक जरुरत अछि से कहि सभा द्वारा प्रशंसा अनुमोदन कैल गेल।
एकटा सब सँ नव गप जे दहेज़ मुक्त मिथिला महाराष्ट्र इकाई केर तरफ सँ जल्दिए दहेज़ पर आधारित एक टा नाट्य मंचन करबा लेल मुंबई (विरार) केर स्थान चुनल गेल। एहि में मैथिली फिल्म आ नाटक सँ जुड़ल कलाकार लोकनि सेहो सामूहिक स्वैच्छिक योगदान सँ प्रस्तुति दैत दहेज़ रूपी दानव केर सफाया हेतु दहेज़ मुक्त मिथिलाक अमूल्य अभियान मे संग देता।
एहि नाट्य मंचन में द मु मि अभियानी भाई धनंजय झा जी, भाई राम नरेश शर्मा जी, और महाराष्ट्र सचिव भाई राजेश राय जी केँ विशेष् सहयोग छैन्ह। मीटिंग में उपस्थित संरक्षक महोदय पंडित धर्मानंद झा जी, राष्ट्रीय अध्यक्ष श्री पंकज झा जी, प्रोफेसर के के झा जी , श्री एस सी मिश्र जी , पंडित पी के मिश्र जी, बिनीत चौधरी जी, पत्रकार के के झा जी, एवं अन्य बहुत रास दहेज़ मुक्त मिथिलाक अभियानी सब गोटे अपन बात राखला।
मीटिंग में फिल्म सँ जुड़ल लोक सब सेहो उपस्थित छलाह जाहि में (सस्ता जिनगी फेम गजराज जी) भाई राजीव जी, राहुल सिन्हा जी, रेनू जी, पुन्नू जी, एवं और बहुत रास कलाकार सब उपस्थित छलाह। ई पहिल नाट्य मंचन जल्दी मुंबई (विरार) में होयत और खास क मुंबई में रहनिहार मैथिल सँ नम्र निवेदन जे जहाँ कहीं मैथिली नाट्य मंचन होय सपरिवार जा क देखू आ सीखू – ई अनुरोध नाटक मंचन हेतु अगुआ त्रिदेव सब मैथिली जिन्दाबाद मार्फत तथा सामाजिक संजाल मार्फत सबकेँ कय रहला अछि। जय मिथिला जय डी एम एम!!


text:
एक दिन अनचॊकहिं लिखऽ लागलहुं कविता
आ ई शताब्दीक अंतिम दशकक शुरुआती बर्ख छल
आ पुनः कतेकॊ बर्ख आंखिक सॊझां संऽ बीतैत गेल
एक दिन, एक दिन करैत
आ एक दिन
लागल कविता लिखबाक सामर्थ्य नहि रहल शेष
लागल हम प्रतिगामी आ खराप लॊक भऽ गेल छी
तें तऽ रूसि रहली कविता हमरा संऽ
मुदा आब पुनः ओ सटल चलि आबि रहल अछि
तऽ लगै अय जे हम फेर संऽ नीक लॊक
बनि रहल छी
हृदय हमर फेर भगवती घर केर निपलाहा धरती बनि रहल अछि
आ एखन इक्कीसवीं सदीक पहील दशक खत्म हॊअ लेल
अपन अंतिम बर्खक शुरुआत में जुटि गेल अछि
उमेद करैत छी अहि निपलाहा माटि पर
खसतै पुनः कविताक सिंगरहार
आ पुनः सुवासित हेतै ओकर, हमर, हमरा सबहक दुनिया
इएह परिचय थिक अमूर्त सन
ठॊस ई जे गाम अछि बाथ
जे मधेपुर थाना अंतर्गत पड़ैत छै
तमुरिया स्टेशन उतरै छलहुं जखन जाइत रही गाम
मुदा आब कहां०००
हार्दिक अभिनंदन
अपनेक एहि सिंगरहार मे हार्दिक अभिनंदन अछि
Search This Blog
Sunday, December 28, 2008
Subscribe to: Posts (Atom)


text:
उज्जवल कुमार
पटना । दू दिनक रोजगार मेला समाप्त भ गेल। दू दिन तक बेरोजगार युवक-युवती एहि मेला मे जुटलथि। धक्का खा, रौद बर्दाश्त केलथि, मुदा आवेदन जमा करि कए दम लेलथि। एहि दू दिनका मेला मे किछु गोटेक त सपना पूरा भेल आ हाथोहाथ नियुक्ति पत्र भेटल, मुदा अधिकतर आवेदक कए कंपनी आश्वासन द विदा केलक। एहन आवेदकक कहब छल जे कम स कम आश्वासन त भेटल पहिने त एतबो उम्मीद नहि छल।
3.25 लाख आवेदक आजमौलथि किस्मत
पहिल दिन 1.20 लाख गोटे निबंधन करौलथि। दोसर दिन इ संख्या 3.25 लाख पहुंच गेल। पिछला साल मात्र 80 हजार आवेदन भेल छल। रविदिन 56टा आओर कंपनी मेला मे हिस्सा लेलक। एहि बेर खास गप इ रहल जे बिहार स बाहरक लोक सेहो आवेदन देबा लेल पटना मे जमल रहलथि। जाहि मे मराठी लोकक संख्या सेहो 700क आसपास छल। ओना बाहरी राज्य मे सबस बेसी मध्यप्रदेश क आवेदन शामिल अछि। दोसर दिन लगभग 1800 लोक कए ऑन द स्पॉट नियुक्ति पत्र देलक। जाहि मे लगभग 1600 कए गार्ड आ सुपरवाइजर मे नियुक्ति पत्र भेटल अछि।
चारि लाख क पैकेज पर 29 गोटे कए नौकरी
मेला मे रिलायंस लाइफ सबस बेसी चारि लाख प्रति वर्ष क पैकेज पर 29 एमबीए प्रोफेशनल्स कए नियुक्त केलक। एकर अलावा 93 गोटे कए टोकन अप्वाइंटमेंट देल गेल, जाहि मे 62 लड़की शामिल अछि। विभिन्न क्षेत्र क एहि कंपनी सब लग आवेदन एतबा भीड़ छल जे नियुक्ति पत्र नहि बांटी सकल।
दूटा आओर रोजगार मेला नवंबर मे
एखन दूटा आओर रोजगार मेला लगबाक अछि। श्रम मंत्री अवधेश नारायण सिंह कहला जे 21 आओर 22 नवंबर कए मुजफ्फरपुर मे रोजगार मेला आयोजन । 23 नवंबर कए भागलपुर मे आयोजित होइत। समापन समारोह रोजगार निदेशक अरूण प्रसाद, बिहार चैंबर ऑफ कॉमर्स क निदेशक सत्येंद्र प्रकाश, आईटी डायरेक्टर सूर्यनारायण दास, एसएस त्रिपाठी सहित अन्य लोक मौजूद छलाह।
आखिर दिन कौन-कौन पद लेल देल गेल केतबा आवेदन
सेल्स एंड मार्केटिंग-66620
इंश्योरेंस एंड बैंकिंग-24000
डेंटल मेडिसीन-600
मैनेजमेंट-482
इंजीनियरिंग एंड टेक्नोलॉजी-1600
कंप्यूटर सॉफ्टवेयर-21000
प्रोफेशनल ट्रेड-32000
स्पिनिंग मिल-16000
सिक्यूरिटी गार्ड आ सुपरवाइजर – 22000
एजुकेशन एंड टीचिंग प्रोफेशन – 22000
लाइब्रेरेरियन – 600
कुल – दू लाख छह हजार
(सबटा आंकड़ा राउंड फिगर मे अछि)
फोटो- biharnewspix


text:
– ई. राघव मिश्र
हम राघव मिश्रा आइ लाकडाउन मे मातृभाषा मैथिली मे एगो प्रस्तुति राखि रहल छी। अहाँ सभक आशीर्वाद के आकांक्षी छी।
दामिनी नामक एगो लड़की कंकड़बाग, पटना मे कोचिंग करैत छल। एकदिन किछु मनचला द्वारा ओकरा अपहृत कय लेल गेलैक। दामिनी के मुंह एतेक जोर स बान्हल गेल रहय कि ओ चिचिया तक नहि पाबि रहल छल। ओकरा मारुति वैन मै बंद कय के एगो जंगल में बनल घरक एक कोठरी मे बंद क देल गेलैक। बहुत दिन तक जखन दामिनी ओकर सभक विरोध केलाक बाद ओकरा ओहि कोठरी में बंद कय क ओकर चेहरा पर तेजाब छींटिकय ओतहि मरय खातिर छोड़ि अपहरण करयवला गुंडा सब भागि गेल। असहाय, असगर, एसीडक तीक्ष्ण जलन केँ सहैत दामिनी जीवन सँ संघर्ष करैत रहल। किछु दिन बाद एकेगो कोठरी में बंद रहबाक कारण दामिनीक व्यवहार एगो मानसिक बीमारी स ग्रसित रोगी जेकाँ सेहो भ गेलैक। कनैत खीझैत ओकर रुह काँपि गेलैक लेकिन समाधान सिवाये अपन आत्मबल बचबाक उपाय तक नहि। अन्त में स्वयं केर दृढ़ आत्मशक्ति सँ हिम्मत जुटा ओहि स्थान सँ मुक्ति पाबि जाइत अछि। तमाम बाधा के पार पाईब जाइत छय।
जेना एसिड अटैक के बाद भले ओकर चेहरा बदसूरत भ जाय छय लेकिन ओकर अंदर के स्वावलंबी मनुष्य नय जवाब दय छय, अपन जीवन केँ ओ हिम्मत आ संघर्ष सँ एतेक सफल बना लैत अछि जे आय ओकर दामिनी वेलफेयर नामक संस्था अछि जाहिके तहत १००० बच्चा प्रतिवर्ष मुफ्त शिक्षा पबय य। किछु समय पहिले राष्ट्रपति द्वारा उत्कृष्ट साहस आ उत्कृष्ट कार्य लेल एगो बहुत निक सम्मान स ओकरा सम्मानित कयल गेलैक। धन्यवाद🙏💕✍✍✍✍राघव मिश्रा!


text:
मुजफ्फरपुर। 01 दिसम्बर। देश म' भ्रष्टाचार पर लगाम लागेबाल मकसद सँ कायल गेल नोटबंदी केँ कुनु खास असर देखार नहि द' रहल अछि। 8 नवम्बर क' कायल गेल नोटबंदी केँ बावजूद देश भरी म' कैको जगह सँ भ्रष्ट अधिकारि सभ द्वारा लाखों टक्का के घूस लेबाक खबैर लगातार आबैत रहैत अछि। एहि सिलसिला म' मुजफ्फरपुर म' सही आय बिजली विभाग केँ एक अधिकारी क' निगरानी टीम घूस लैत रंगल हाथ गिरफ्तार केलन्हि।
प्राप्त जानकारी केँ अनुसार निगरानी टीम विभाग केर इंजीनियर सतीश कुमार क' 10 हजार टक्का घूस लैत गिरफ्तार केलन्हि अछि। सतीश कुमार सरैया म' सहायक अभियंता केर पद पर कार्यरत छैथ।
अपने क' बता दी कि निगरानी टीम क' बिजली विभाग म' घूसखोरी केर लगातार शिकायत भेटि रहल छल। एहि बिच कियो टीम क' सहायक अभियंता कुमार द्वारा काज केँ बदला रिश्वत मांगबाक जानकारी देलन्हि। जानकारी भेटला पर एक्टिव भेल निगरानी टीम हुनका रिश्वत केर रकम संग रंगल हाथ गिरफ्तार क' लेलन्हि।


text:
एता मुस्लिम महिला सभ हिंदू महिला सभक संग मिलके छठ पर्व केर तैयारी करैत छथि। एकहि छठ घाट पर एक संग पर्व मनबैत छथि। 35 वर्षीय खातून नेशा पछिला 4 बरख स' छठ पर्व मनबैत छथि। थावे प्रखंड के चनावे गामक रहे वाली खातून नेशा के पति मजदूरी करैत छथि। अप्पन थोड़ बहुत कमाई के किछु हिस्सा बचा ई मुस्लिम परिवार छठ मनबैत छथि।
एहि गामक खातूना नेशा असगर मुस्लिम महिला नहि छथि जे छठ महापर्व मनबैत छथि, बल्कि एहि गामक करीब छह से ज्यादा महिला छठ महापर्व मनबैत छथि।
राजा हुसैन केर पत्नी शाहजहा खातून पछिला 9 बरख स' छठ पूजा करैत छथि। शाहजहा खातून केर मुताबिक हुनका 4 बेटि छैन्ह। ओ छठी मैया सँ एक बेटा के मन्नत मांगने रहथिन। छठी मैया हुनकर पुकार सुनलनि। आय शाहजहा के बेटा 9 बरखक भ' गेल अछि। जहिया स' हुनका बेटा भेलनि ओ छठी मैया केर पूजा क' रहल छथि।
चनावे गामक प्रभावती देवी कहली कि एहि गाम म' दुनू समुदाय के लोग ईद, होली, दशहरा, बकरीद मिल क' मनबैत अछि। छठ पर्व म' सेहो मुस्लिम परिवार हिस्सा लैत अछि। प्रभावती देवी केर मुताबिक ओ शाहजहा क' प्रसाद बनबै म' मदद करैत छथि। सभ समुदाय के लोग एकहि घाट पर पूजा करैत छथि।


text:
भारतीय पोलिटिकल डिस्कोर्स मे मैथिली-मिथिला
मैथिली-मिथिला लेल एकरा ‘अच्छे दिन’ कहि सकैत छी जे सिर्फ राष्ट्रवादी विचारधारा मे मौलिक संस्कृतिक आधार पर समर्थन दैत आबि रहल दल विशेष मात्र नहि, बल्कि आब एकरा लेल लगभग सर्वदलीय समर्थन जुटि रहल अछि। एकर श्रेय निश्चित रूप सँ युवा सहभागिता मे अपन भाषा आ अपन संस्कृति संग अत्यन्त समृद्ध आ प्राचीन सभ्यता ‘मिथिला’ प्रति जनजागरणक बढैत स्तर केँ देल जा सकैत अछि। विगत एक दशक सँ जाहि तरहें युवा, महिला, विद्यार्थी, आदि मे अपन मौलिक पहिचान प्रति आकर्षण बढि रहल अछि, एकरे सुखद परिणाम बुझू मैथिली-मिथिला प्रति राजनीतिक समर्थन। एहि सँ पूर्व धरि ‘मैथिली-मिथिला’ केँ एक खास वर्ग आ अक्सर ‘एलिट्स’ लेल आरक्षित कहल जाइत रहल छल। लेकिन सामाजिक संजाल जेहेन सहज पटल पर भाषा-साहित्य, कलाकर्म, फिल्म, रंगकर्म, विकास बोर्ड, राज्यक मांग, एयरपोर्ट, मिथिलाक्षर, महिला उत्थान, सुच्चा मैथिल सँ पिछड़ा-दलित आ ब्राह्मणेत्तर समाजक सहभागिता आदि अनेकों डिस्कोर्स पर जमिकय चर्चा-वर्चा सब भेल, आइ तेकरे देन कहि सकैत छी पोलिटिकल स्ट्रीम मे ‘मैथिली-मिथिला’।
एहि पोस्ट संग संलग्न पोस्टर देखला सँ अवगत होइत छी जे भारत देशक सर्वथा प्राचीन आ सर्वाधिक समय सत्ता संचालन करयवला राजनीतिक दल ‘भारतीय कांग्रेस पार्टी’ द्वारा ‘मैथिली-मिथिलाक समृद्धि आ विकास’ केर मुद्दा केँ पोलिटिकल डिस्कोर्स मे शामिल कयलक अछि। जदयू आ विशेष रूप सँ जल संसाधन विभागक मंत्री संजय झा द्वारा अक्सर #मिथिला केँ संवर्धन-प्रवर्धन तथा भविष्यक कतेको विकास सम्बन्धी योजना मे सेहो ‘मिथिला’ शब्दक प्रयोग एहि डिस्कोर्स केँ एन्डौर्समेन्ट (समर्थन) करैत अछि। राष्ट्रीय जनता दल केर उभरैत युवा नेता आ कि लालू यादव जीक उत्तराधिकारीक रूप मे पार्टीक सर्वेसर्वा नेता तेजस्वी यादव संग पूर्व मुख्यमंत्री राबड़ी देवीक खुल्ला समर्थन मे सेहो मैथिली-मिथिला स्पष्ट तौर पर देखाइत रहल अछि। कहबाक तात्पर्य ई भेल जे लोकतंत्र मे जनमत जेहेन अमूल्य सम्पदा संग हमर-अहाँक मौलिक पहिचान जुड़ि गेल अछि। एतय हम फजली आयोग (भारत मे १९५३ केर आसपास गठित राज्य पुनर्गठन आयोग) केर ओहि महत्वपूर्ण टिप्पणी केँ मोन पाड़य चाहब जाहि मे कहल गेल छल कि ‘जनभावना में मिथिला राज्यक मांग’ नहि अछि, केवल एलिट्स द्वारा एहि तरहक मांग कयल गेल अछि। मो. फजली अपन स्वयं केर बिहार मे न्यायाधीश बनिकय काज करबाक अनुभव आ स्थानीय बुद्धिजीवी सभक संग बातचीत केर जिकिर सेहो कएने छथि आयोगक प्रतिवेदन मे। ओ स्थिति आइ करीब ६५ वर्षक बाद २०२० मे आबिकय बदलल बुझाइत कहि सकैत छी। मैथिली केँ बोली सँ भाषा बनय मे सेहो १९३० सँ २००३ धरिक संघर्षक वर्ष जोड़ला सँ करीब ७३ वर्षक हिसाब बैसैत अछि।
एम्हर मैथिल समाज रहिकाक प्रमुख व्यक्तित्व सह कांग्रेसक एक पुरान नेता शितलाम्बर झा ‘ग्लोबल मैथिल’ समूह केँ सूचित करैत कहैत छथि –
“एकटा खुशीक बात अछि जे बिहार कांग्रेस कार्यसमिति सँ फैसला लेलक जे मैथिलीक पढ़ाई प्राइमरी स्कूल में हो आ मैथिली शिक्षक केँ बहाली हेबाक अगिला विधानसभा चुनाव के घोषणा पत्र में शामिल करत। कांग्रेसनीत सरकार बनैत एहि पर तुरंत फैसला होयत। हम दोसरो दल सँ निवेदन करब जे ओहो लोकनि एहि तरहक फैसला करथि।”
समूहक एक मूल्यवान् सदस्य आलोचनाक शब्द कहैत शितलाम्बर झाक उपरोक्त घोषणा पर कांग्रेस लेल एकटा ठोकल कथन दागि देलखिन –
“जखन करबाक छलैन, त उर्दू के द्वितीय राजभाषा बनौलनि। आर्यावर्त, मिथिला मिहिर, अप्पन अहम मे बंद करौलनि। आब राधा केँ नै नौ मोन घी हेतैन, नै राधा नचती। मैथिल छी, कियो किछ कहलक त विश्वास केलौंह।”
बात सम्हारैत हमर प्रवेश एहि वार्ता मे किछु एहि तरहें भेल –
“बहुत सुन्दर निर्णय। शितलाम्बर बाबू केँ प्रणाम! प्रेमचन्द्र मिश्र जी द्वारा ट्विट पर सेहो देखने रही। बधाई मैथिलीभाषी।”
संगहि राजेश बाबूक आलोचना ऊपर हमर कथन छल –
“सर हतोत्साहित हेबाक जरूरत नहि। नीक केँ नीक कहू। बीतल समय घुरत नहि। मुदा आगू समय अबिते रहत। बीतल पर कानू जुनि। नीक भविष्यक लेल हम सब जिबैत छी।”
चूँकि मिथिला मे सेहो कांग्रेस पार्टीक जड़ि सब दिन मजबूते रहलैक, ललित नारायण मिश्र सँ लैत कय गोट महत्वपूर्ण नेता राष्ट्रीय स्तर धरि अपन लोकप्रिय छवि सेहो बनौलनि। शितलाम्बर बाबू समान कइएक लोकप्रिय समाजसेवी लोकनि आइ धरि एहि पार्टीक लोयल कार्यकर्ता बनिकय जीवन बढा रहला अछि। हमरा मत मे कांग्रेस केर स्थिति पर निम्न बात सेहो कहलियनि –
कांग्रेस पार्टी, कार्यकर्ता, समर्पित कांग्रेसी नेता – देश पर स्वतंत्रता पूर्व आ स्वतंत्रता उपरान्त बहुल्य समय सक्रिय राजनीति मे रहला अछि। वर्तमान समय जाहि तरहक संकट सँ गुजरि रहल अछि तेकर एकमात्र कारण छैक ‘गांधी-नेहरु परिवार’ पर अनावश्यक रूप सँ निर्भरता। एहि तरहक निर्भरता सँ आइ एकटा राजनीतिक दलक भविष्य अधर मे अछि। लेकिन एहि विन्दु पर पार्टीक सांगठनिक संरचना व विधान अन्तर्गत चिन्तन हेबाक चाही। संगहि, कांग्रेसी नेता अधिकांश समय सत्ताक स्वाद चखलनि आ अनेकों एहेन कार्य कयलनि जे लोकक मन-मस्तिष्क पर गलत छवि निर्माण कय रहलैक अछि। ऊपर जाहि तरहें राजेश बाबू सवाल उठौलनि, विगत केर कमजोरी दरसेलनि, एहि सब पर मंथन करैत भविष्य लेल एकटा नीक रणनीति सहित जनता मे नया भरोसा कायम करैत मात्र सत्ता मे वापसी कय सकत, एना हमरो लगैत अछि।
से बहुदलीय प्रजातंत्र मे सब दल केर अपन सम्मान छैक, सभक नजरि मैथिली-मिथिला प्रति सदिखन सकारात्मक रहैक, यैह शुभकामना!
हरिः हरः!!


text:
बाल समाचार सेवा बिहार क 20 अलग-अलग न्यूज़ रूम कए शेष देश से जोड़ैत अछि
मुजफ्फरपुर / भागलपुर । बिहार क बच्चा एकटा आर इतिहास रचबा लेल कदम बढ़ा चुकल छथि, बिहार क लेल ई गौरव क छण अछि जे बच्चा सब अपन हिसाब से एकटा न्यूज रूम तैयार केलक अछि जे बिहारक 20 टा अलग अलग न्यूज रूम कए शेष देश स जोड़त । अपन तरह क ई अनुठा शुरुआत केलक अछि दिल्ली क एनजीओ गोईंग टू स्कूल । दिल्ली क एनजीओ ‘गोइंग टू स्कूल’ ‘स्क्रैपी किड्स’ मंच क तहत एहि सर्विस कए सोशल वीडियो प्लेटफॉर्म यूट्यूब पर लॉन्च केलक अछि । एहि सर्विस क लेल राज्य क भागलपुर जिला और तिरहुत क्षेत्र क मुजफ्फरपुर जिला सहित बिहार मे बीसटा अलग-अलग न्यूज़ रूम स्थापित कैल गेल अछि ।.
चिल्ड्रेन्स स्क्रैपी न्यूज़ सर्विस क लेल ई सभटा न्यूज रूम पूरा तरह स बेकार चीज़ स बनाओल गेल अछि । एहि अस्थायी स्क्रैपी न्यूज सर्विस अओर न्यूज-टॉक-गेम शो कए बच्चा क लेल आर बच्चा द्वारा तैयार कैल गेल अछि । ई सर्विस भारत क सबसे पैघ समस्या क डिजाइन थिंकिंग और स्क्रैपी कौशल स हल करबाक रास्ता सुझाओत । एहि क लेल भागलपुर आओर मुजफ्फरपुर क न्यूज़रूम लेल अभिनव और दिलचस्प गतिविधी क एकटा लिस्ट तैयार कैल गेल अछि ।
‘स्क्रैपी हीरोज’ स्थानीय उद्यमी जेना मधुमक्खी पालक , महिला ई-रिक्शा चालक, महिला मुक्केबाज चैंपियन, यातायात महिला पुलिस, जैविक किसान, टॉयलेट रिंग मेकर्, अखबार क पुनर्चक्रण करनिहार क संग संग ग्रांड पैरेंट्स (दादा-दादी) क इन्टरव्यू पर ध्यान केंद्रित करताह ।
एहि क अलावा ‘स्क्रैपी डिबेट्स’ मे स्क्रैपी किड एंकर्स स्थानीय मेहमान कए न्यूज़ रूम मे सेहो सही मुद्दों पर चर्चा करबाक आओर समस्या क सामूहिक समाधान तकबाक लेल आमंत्रित करताह ।
उद्धाटनक मौका पर ‘स्क्रैपी पकाओ’ – स्ट्रीट फूड कार्ट क बीच एकटा पकवान बनेबाक प्रतियोगिता भेल जाहि मे बच्चा सभ सहयोग केलक आ सहयोग किया वैह सभ जज सेहो बनल । एहि क बाद बच्चा क ‘स्क्रैपी रेस’ सेहो भेल जाहि मे ओ सब कबाड़ स बनल रेसिंग कार दौड़ोलक । .
गोइंग टू स्कूल क संस्थापक लिसा हेडलॉफ कहैत छथि, “ स्क्रैपी का मतलब बेकार चीज़ स नब चीज बनेनाय होएत अछि । आओर नीक खबर ई अछि जे स्क्रैपी न्यूज मे सभटा नीके खबर होएत । अहॉं दुनिया कए बेहतर बनेबाक लेल की कए सकैत छी ई ओहि क बारे मे अछि । ई एकटा क्रांति अछि जे कहैत अछि आब हमरा पास समय नहि बचल अछि, बच्चा कए लीड करय दिअ.”
‘गोइंग टू स्कूल’ की निदेशक पद्मिनी वैद्यनाथन कहैत छथि, “ चिल्ड्रेन्स स्क्रैपी न्यूज़ सर्विस कए ई देखेबाक लेल बनाओल गेल छल जे बच्चा सब केना सोचैत अछि आओर दुनिया कए आर बेहतर बनेबा मे ओ कोना मदद कए सकैत अछि । ई पूरा तरह स बच्चा क लेल अछि। ”
चिल्ड्रेन्स स्क्रैपी न्यूज़ सर्विस कए बिहार क संगे-संग मुंबई अओर बेंगलुरु मे सेहो लॉन्च कैल गेल अछि ।


text:
अखिल भारतीय मिथिला संघक तत्वावधान मे आयोजित मिथिला विभूति स्मृति पर्व समारोह - २०१२ के सफल बनेबाक हेतू कोटि - कोटि धन्यवाद...कार्यक्रम अत्यंत सफल रहल. श्रीमति शीला दीक्षित, मुख्यमंत्री दिल्ली, श्री प्रभात झा, राज्य सभा सांसद, श्री महाबळ मिश्र सांसद दिल्ली, श्री गौरी शंकर राजहंस, पूर्व सांसद, डॉक्टर एस सी एल गुप्ता, विधायक , श्री अनिल कुमार शर्मा सी एम डी आम्रपाली समूह, श्रीमति पूनम झा आजाद, डॉक्टर संजीव मिश्र आदिक गरिमामयी उपस्थिति रहल. स्वागताध्यक्ष डॉक्टर संजीव मिश्र के मिथिला वर्णन आ मिथिला शब्द विन्यास के अर्थ वास्तव मे अतुलनीय, रोचक आ ज्ञान वर्धक छल...
मुख्य मंत्री बजलीह जे मिथिला के लोकक कारण स दिल्ली बेसी सुंदर आ संवारल लागैत छैक. ओ ईहो बजलीह जे हुनको मैथिली भाषा बड्ड निक लागैत छैन....श्री प्रभात बाबू गाम स जुरल राह्बा पार जोर देलाह आ संगही हुनका स प्रेरणा भेटल जे एकटा सामान्य व्यक्ति केना अप्पन योग्यता आ नीक विचार के बल पर कतौ अप्पन स्थान बना सकैत अछि, हमरा सभ मैथिलक लेल प्रेरणा श्रोत अछि.
श्री अनिल कुमार शर्मा जी आम्रपाली समूह के सी एम् डी, कहलाह जे मिथिला भवन के निर्माण में अप्पन पूरा सहयोग देताह, डॉ एस सी एल गुप्ता विधायक संगम विहार सेहो विश्वास दियेलाह जे ओ श्री अनिल कुमार शर्मा जीक संग मिथिला भवनक निर्माण में सहयोग करताह.
श्री गौरी शंकर राजहंस जी, श्री राम कुमार झा एवं श्रीमति पूनम झा आज़ाद के संबोधन सेहो अनुकरणीय छल.
मिथिला के किछु गणमान्य व्यक्तित्व के मिथिला विभूति सम्मान स' सम्मानित कयल गेल. आ नव निर्वाचित मैथिल पार्षद के सेहो सम्मानित कयल गेल.
सभ अतिथि के मखान, पाग, दुपट्टा, पुष्प-हार आदि स स्वागत कयल गेलनि.
अतिथि सभक संबोधन में विलम्ब होयबाक कारण स रंगारंग कायर्क्रम सेहो विलम्ब स प्रारम्भ भेल परिणामस्वरूप कतेको कलाकार अप्पन प्रस्तुति देबा स वंचित रहलाह परन्तु ३ घंटा के लगभग जे कार्यक्रम चलल से झम्कौआ छल. बहुत श्रोता लोकनि के चल गेला तक कार्यक्रम चलैत रहल आ बादक से कार्यक्रम छल से वास्तव में सुने आ देखे वाला छल. मुख्य कलाकार में छलाह/छलीह : श्री विपिन मिश्र, श्री पवन नारायण झा, श्री अमोध झा, श्री मिथिलेश झा, श्री सुनील पवनजी, श्रीमती रश्मिरानी, कुमारी अंशुमाला, कुमारी जुली झा, श्री सुधानंद झा आदि...
कुल मिला क अपने सबहक सयहोग आ आशीर्वाद स कार्यक्रम सफल रहल. अपने सबहक अहिना समर्थन रहत त अप्पन मिथिला आ मैथिली के दशा आ दिशा भेटत जाहि सा अप्पन सबहक पहचान विशिष्ट होयत.
सतत एही अभिलाषाक संग
अपनेक


text: पटना। पुल निगम क बाद बिस्कोमान दोसर निगम होएत जे घाटा स लाभ मे आबि जाएत। बिस्कोमान तेजी स लाभ दिस बढि रहल अछि। 24 साल बाद एहि साल बिस्कोमान अपन बजट तैयार केलक अछि। प्रशासक अमीता पाल आओर प्रबंध निदेशक सीके अनिल कए एहि लेल धन्यवाद देबाक चाही। इ दूनू पदाधिकारी वित्तीय वर्ष 2012-13 मे बिस्कोमान कए 20 लाख क मुनाफा मे ल जेबाक योजना तैयार केलथि अछि। बिस्कोमान एखन घाटा मे अछि। बिस्कोमान क प्रशासक अमिता पाल दावा केलथि अछि जे निगम बहुत जल्द मुनाफा मे आबि जाएत। 2012-13 मे 33.50 करोड़ टकाक आय हेबाक संभावना अछि, जखन कि प्रस्तावित व्यय मे 33.32 करोड़ टका खर्च होएत। 20 लाख टकाक मुनाफा होएब तय अछि। कागजी तौर पर त मुनाफा साफ देखा रहल अछि मुदा जमीनी तौर पर त मुनाफा अगिला बजटक दौरान पता चलत। बहरहाल इ त जरूर शुभ संकेत कहल जा सकैत अछि जे एक एक करि घाटा मे चलैत निगम सब मुनाफा दिस विदा भ चुकल अछि।


text:
खगड़िया। 26 दिसम्बर। खगड़िया जिलाक परबत्ता मे आय एक नाह डूबलाक घटना मे तीन लोगक मौत होयबाक खबैर अछि। एहि घटना मे तीन आन लापता बताओल जे रहल अछि, जिनकर खोज जारी अछि।
प्राप्त खबैर केर मुताबिक गामक किछु लोग नाह पर सवार भ' गंगा पार करैत छल, एहि नाह लड़खराबैत डूबी गेल। परबत्ता के थाना प्रभारी गुंजन कुमार कहलनि कि नाह पर सवार 7 लोग कुनु तरहे हेलैत बाहर भ गेला मुदा तीन लोगक डूबला सँ मौत भ' गेलनि आओर तीन गोटा लापता बताओल जे रहल अछि। ग्रामीण सभक सूचना पर पहुँचल पुलिस स्थानीय गोताखोर सभक मदैद सँ लापता लोग सभक तलाश शुरू क' देना अछि।


text:
देखल जा रहल अछि जे वर्तमान युवा मैथिल सब एक-दोसर केँ मिथिलाक विभिन्न फल व अन्य फोटो जे मूल मिथिलाक धरती पर देखि आनन्दित होइत छलाह, तेकरा आब फेसबुक पर सेहो फोटो राखि-राखि एक-दोसर सँ प्रश्न पूछैत ‘कहू ई कि छी’ करैत समय बितबैत छथि। हुनका लोकनिक हिसाबे एनाही प्रवास पर मिथिलाक मरौसी फलक पहिचान सँ भगवान् केर पहिचान सेहो भेट जायत। किछु ताहि मनसाक संग एना समय बिता रहल छथि, आ कि एहि मे किछु सार्थको बात छैक…!
आउ, अध्ययन करी, मिथिलाक प्रसिद्ध कार्टुनिस्ट झा चंदन केर नव कीर्ति मे: प्रश्न बहुत रास छैक… युवा मैथिलक सोझाँ मिथिला लेल बहुत काज करबाक जरुरत छन्हि। लेकिन एना अल्हुआ, सुथनी, कटहर आ केरा आदि फल देखाय मित्र सबकेँ चिन्हय लेल समय व्यतीत करता तऽ एहि सँ प्राप्ति कि छैक।
कार्टून मे भरल स्टेडियम मे मिथिला प्रदर्शनकी आन सब काउन्टर छूछ छैक, मुदा ‘कहू ई कि छी’ काउन्टर सब पर पूरा स्टेडियम मे धमाल मचल अछि। गाम सँ दूर शहरी परिवेश मे ई अचानक मैथिल युवा सबकेँ अपन मूल परिवेशक ओ फल सबहक याद मात्र अपन पहिचान केर रक्षा लेल आबि रहलनि अछि आ कि फेसबुक पर आर कोनो नीक काज नहि भेटबाक अभाव मे एना ‘अल्हू-सुथनी-कटहर-केरा’ केर प्रदर्शन सँ मिथिला ताकि रहला अछि। जबाब स्वयं ताकबाक अछि।


text:
सुपौल,छातापुर,मिथिला मिरर-सोनू भगत/रवि रोशन भगतः सुपौल जिलाक छातापुरकें चुन्नी पंचायतक मुखिया सदानंद चौधरीक गाड़ी केर डिक्की सं मंगलदिन दुपहरियामे अज्ञात चोर 2 लाख 75 हजार टका चंपत कए देलक। दिन-देखारे भेल इ घटनाक बाद बजारमे अफरा-तफरी सं महौल बनि गेल। चुन्नी पंचायतक मुखिया मंगलदिन किछु विशेष काज निपटेवाक लेल स्टेट बैंक आॅफ इंडिया सं इ रकम निकासी कए बस स्टाॅप लग अवस्थित एटीएम सं सेहो किछु टका निकालवाक लेल गेल छलाह।
अहि क्रममे बैंके सं पाछू लागल चोर घटनाकें अंजाम दए चलैत बनल। घटनाक बाद निराश मुखिया कहला जे हुनका अहि टकाक बहुत बेसी आवश्यकता छलनि आ ओहि लेल ओ एकर निकासी केने छलाह। टका चोरी भेलाक बाद परेशान मुखिया आसपासक लोक सब सं सेहो खोज पुछारी केलाह मुदा ओहोठाम कोनो फायदा नहि भेलनि। बाद मे हारि-थाकि पुलिसमे शिकायत दर्ज करवेलाह। घटनाक सूचना भेटलाक बाद पुलिस छानबीनमे जुटि गेल अछि।
सुपौलक छातापुर कें चुन्नी पंचायतक मुखिया सं 2 लाख 75 हजार टकाक लूट
सुपौल,छातापुर,मिथिला मिरर-सोनू भगत/रवि रोशन भगतः सुपौल जिलाक छातापुरकें चुन्नी पंचायतक मुखिया सदानंद चौधरीक गाड़ी केर डिक्की सं मंगलदिन दुपहरियामे अज्ञात चोर 2 लाख 75 हजार टका चंपत कए देलक। दिन-देखारे भेल इ घटनाक बाद बजारमे अफरा-तफरी सं महौल बनि गेल। चुन्नी पंचायतक मुखिया मंगलदिन किछु विशेष काज निपटेवाक लेल स्टेट बैंक आॅफ इंडिया सं इ रकम निकासी कए बस स्टाॅप लग अवस्थित एटीएम सं सेहो किछु टका निकालवाक लेल गेल छलाह।


text:
दरभंगा। 27 जनवरी। देशक पहिल सुपरसोनिक लड़ाकू विमान 'तेजस' बनबै बला दरभंगा निवासी डाॅ मानस बिहारी वर्मा केँ गणतंत्र दिवसक पूर्व संध्या पर जहिना पद्मश्री देबाक घोषणा भेल तहिना मिथिलांचलवासी मे खुशीक लहर दौड़ी परल।
दरभंगा जिलाक सुदूरवर्ती आओर बाढ़ग्रस्त मे शुमार घनश्यामपुर प्रखंडक छोट सनक गाम बाउर मे पिता आनंद किशोर लाल दास आओर माता यशोदा देवीक घर 29 जुलाई 1943 मे डाॅ वर्मा केर जन्म भेल। चारि गोट बहिन आ तीन भाई बला परिवार मे वर्मा जीक बचपनक प्रवृति देखि हुनकर माता-पिता हुनका ऋषि कहैत रहथिन।
प्रख्यात मैथिली साहित्यकार ब्रजकिशोर वर्मा मणिपद्म केर परिवार सँ संबंधित होयबाक कारण डाॅ वर्मा क' पठन-पाठन केँ उचित माहौल भेटल आओर हुनक प्रारंभिक शिक्षा गामे मे भेल मुदा हाईस्कूलक पढ़ाई ओ जिला स्कूल चाईबासा, जिला स्कूल गया आओर जिला स्कूल मधेपुर सँ प्राप्त केला। ऐहिक बाद पटना साइंस कॉलेज, बिहार इंजीनियरिंग कॉलेज आओर सागर विश्वविद्यालय सँ उच्च आओर तकनीकी शिक्षा प्राप्त केला।
दर्जनो पुरस्कार सँ सम्मानित भ' चुकल डाॅ वर्मा क' डीआरडीओ केँ 'साइंटिस्ट आॅफ द इयर' आओर 'टेक्नोलॉजी लीडरशिप अवॉर्ड' सँ क्रमशः पूर्व प्रधानमंत्री अटल बिहारी वाजपेयी आओर पूर्व प्रधानमंत्री मनमोहन सिंह सेहो सम्मानित क' चुकल छथि।
पद्मश्री भेटला सँ आश्चर्यचकित डाॅ वर्मा कहलनि कि हमरा कनिको एहि बातक आभास नहि भेल कि एहि बरख हमरा सम्मान देल जायत। ई सम्मान टीम वर्क सँ भेटल अछि आओर ऐहिक लेल हम अप्पन सभ सहयोगी केर आभारी छी। आगा ओ अप्पन हाईस्कूलक शिक्षक रहल वनखंडी झा, लक्ष्मीनारायण झा, शमसूल साहेब आओर अप्पन अग्रज क्रांति बिहारी वर्मा केँ विशेष रूप सँ याद करैत कहलनि कि हम हर एक लोग सँ प्रेरणा ग्रहण करैत छी। हमरा भीतर सिखबाक प्रक्रिया एखन धरी कायम अछि। हमर जीवन पूर्व राष्ट्रपति आओर सहयोगी रहल एपीजे अब्दुल कलाम, डाॅ कोटा हरिनारायण, डाॅ टीजी पाई, डाॅ के वी राय, डाॅ पीएन एपी राय, मिस्टर कटी आओर श्री वात्स सँ प्रेरित रहल अछि।
दर्जनो पुरस्कार सँ सम्मानित भ' चुकल डाॅ वर्मा क' डीआरडीओ केँ 'साइंटिस्ट आॅफ द इयर' आओर 'टेक्नोलॉजी लीडरशिप अवॉर्ड' सँ क्रमशः पूर्व प्रधानमंत्री अटल बिहारी वाजपेयी आओर पूर्व प्रधानमंत्री मनमोहन सिंह सेहो सम्मानित क' चुकल छथि।